2010R0185 — HR — 01.03.2015 — 015.003

►B UREDBA KOMISIJE (EU) br. 185/2010 od 4. ožujka 2010. o utvrđivanju detaljnih mjera za provedbu zajedničkih osnovnih standarda o zaštiti zračnog prometa (Tekst značajan za EGP) ( L 055, 5.3.2010, p.1)







(*)









▼B

UREDBA KOMISIJE (EU) br. 185/2010

od 4. ožujka 2010.

o utvrđivanju detaljnih mjera za provedbu zajedničkih osnovnih standarda o zaštiti zračnog prometa

(Tekst značajan za EGP)







EUROPSKA KOMISIJA, uzimajući u obzir Ugovor o funkcioniranju Europske unije, uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o utvrđivanju zajedničkih pravila u području zaštite civilnog zračnog prometa i stavljanju izvan snage Uredbe (EZ) br. 2320/2002 ( 1 ), a posebno njezin članak 4. stavak 3., budući da: (1) U skladu s člankom 4. stavkom 3. Uredbe (EZ) br. 300/2008 Komisija treba donijeti detaljne mjere za provedbu zajedničkih osnovnih standarda iz članka 4. stavka 1. i opće mjere kojima se dopunjuju zajednički osnovni standardi iz članka 4. stavka 2. te Uredbe. (2) Ako one sadrže osjetljive mjere zaštite, te se mjere moraju smatrati tajnim podacima EU-a u smislu Odluke Komisije 2001/844/EZ, EZUČ, Euratom od 29. studenoga 2001. o izmjeni njezinog unutarnjeg poslovnika ( 2 ), kako je predviđeno člankom 18. točkom (a) Uredbe (EZ) br. 300/2008 i stoga se ne smiju objavljivati. Te mjere treba donijeti zasebno, Odlukom upućenom državama članicama. (3) Uredba (EZ) br. 300/2008 počinje se primjenjivati u cijelosti od datuma navedenog u provedbenim pravilima donesenim u skladu s postupkom iz članka 4. stavka 2. i članka 4. stavka 3. te Uredbe, ali najkasnije do 29. travnja 2010. Ova se Uredba stoga mora početi primjenjivati od 29. travnja 2010. kako bi se uskladila primjena Uredbe (EZ) br. 300/2008 i njezinih provedbenih akata. (4) Metode, uključujući tehnologije, za otkrivanje tekućih eksploziva, razvit će se tijekom vremena. U skladu s tehnološkim razvojem i praktičnim iskustvima, kako na razini Zajednice tako i na globalnoj razini, Komisija će prema potrebi pripremiti prijedloge za reviziju tehnoloških i operativnih odredaba za pregled tekućina, raspršivača i gelova. (5) Stoga treba staviti izvan snage Uredbe (EZ) br. 1217/2003 od 4. srpnja 2003. o utvrđivanju zajedničkih zahtjeva u pogledu nacionalnih programa kontrole kvalitete u području zaštite civilnog zračnog prometa ( 3 ), (EZ) br. 1486/2003 od 22. kolovoza 2003. o utvrđivanju postupaka provedbe inspekcije Komisije u području zaštite civilnog zračnog prometa ( 4 ), (EZ) br. 1138/2004 od 21. lipnja 2004. o uvođenju zajedničke definicije kritičnih zona zaštitno ograničenih područja u zračnim lukama ( 5 ) i (EZ) br. 820/2008 od 8. kolovoza 2008. o utvrđivanju mjera za provedbu zajedničkih osnovnih standarda o zaštiti zračnog prometa ( 6 ), koje su se sve odnosile na provedbu Uredbe (EZ) br. 2320/2002 Europskog parlamenta i Vijeća od 16. prosinca 2002. o uspostavljanju zajedničkih pravila u području zaštite civilnog zračnog prometa ( 7 ). (6) Mjere predviđene ovom Uredbom u skladu su s mišljenjem Odbora za zaštitu civilnog zračnog prometa, uspostavljenog člankom 19. stavkom 1. Uredbe (EZ) br. 300/2008, budući da: DONIJELA JE OVU UREDBU:







Članak 1.

Cilj

Ovom se Uredbom utvrđuju detaljne mjere za provedbu zajedničkih osnovnih standarda za zaštitu civilnog zračnog prometa od djela nezakonitog ometanja koji ugrožavaju sigurnost civilnog zračnog prometa i opće mjere kojima se dopunjuju zajednički osnovni standardi.

Članak 2.

Provedbena pravila

1. Mjere iz članka 1. navedene su u Prilogu.

2. U skladu s člankom 10. stavkom 1. Uredbe (EZ) br. 300/2008, ova se Uredba mora uvažiti u nacionalnim programima zaštite civilnog zračnog prometa.

Članak 3.

Stavljanje izvan snage

Uredbe (EZ) br. 1217/2003, (EZ) br. 1486/2003, (EZ) br. 1138/2004 i (EZ) br. 820/2008 stavljaju se izvan snage s učinkom od 29. travnja 2010.

Članak 4.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 29. travnja 2010.

Ova je Uredba u cijelosti obvezujuća i izravno se primjenjuje u svim državama članicama.









PRILOG

1. ZAŠTITA ZRAČNE LUKE

1.0. OPĆE ODREDBE

1.0.1. Ako nije drukčije navedeno, nadležno tijelo, operator zračne luke, zračni prijevoznik ili subjekt odgovoran u skladu s nacionalnim programom zaštite civilnog zračnog prometa iz članka 10. Uredbe (EZ) br. 300/2008 osigurava provedbu mjera navedenih u ovom poglavlju.

1.0.2. Za potrebe ovog poglavlja, zrakoplov, autobus, vozilo za prijevoz prtljage ili druga prijevozna sredstva, ili pješački put ili koridor između zrakoplova i terminala, smatraju se dijelom zračne luke. Za potrebe ovog poglavlja, „zaštićena prtljaga” znači pregledana predana prtljaga u odlasku koja je fizički zaštićena, kako bi se spriječilo unošenje bilo kakvih predmeta.

1.0.3. Ne dovodeći u pitanje mjerila za odstupanja, kako su navedena u Uredbi (EZ) br. 272/2009, nadležno tijelo može dopustiti posebne zaštitne postupke ili izuzeća u vezi sa zaštitom i sigurnošću štićenog područja u zračnim lukama u one dane u kojima nema više od osam planiranih odlaznih letova, pod uvjetom da u bilo koje određeno vrijeme samo jedan zrakoplov treba utovariti, istovariti, ukrcati ili iskrcati, bilo unutar kritične zone zaštitno ograničenog područja ili u zračnoj luci koja ne spada u područje primjene točke 1.1.3.

▼M17

1.0.4. „Predmeti koje sa sobom nose osobe koje nisu putnici” jesu stvari namijenjene za osobnu upotrebu osobe koja ih nosi.

▼M19

1.0.5. Upućivanja na treće zemlje u ovom poglavlju i, prema potrebi, u posebnoj odluci Komisije uključuju druge države i područja na koja se, u skladu s člankom 355. Ugovora o funkcioniranju Europske unije, ne primjenjuje glava VI. tog Ugovora.

▼B

1.1. ZAHTJEVI PRI PLANIRANJU ZRAČNE LUKE

1.1.1. Granice

1.1.1.1. Granice između nadziranog područja, štićenog područja, zaštitno ograničenih područja, kritičnih zona i, kada je primjereno, demarkiranih zona moraju biti jasno raspoznatljive u svakoj zračnoj luci kako bi se osiguralo poduzimanje primjerenih mjera zaštite u svakom od tih područja.

1.1.1.2. Granica između nadziranog područja i štićenog područja mora biti fizička prepreka koja je jasno vidljiva općoj javnosti i koja osobi onemogućava neovlašteni pristup.

1.1.2. Zaštitno ograničena područja

1.1.2.1. Zaštitno ograničena područja uključuju najmanje sljedeće: (a) dio zračne luke u koji imaju pristup pregledani odlazeći putnici; i (b) dio zračne luke kroz koji može prolaziti ili u kojem se može držati pregledana odlazeća predana prtljaga, osim ako je riječ o zaštićenoj prtljazi; i (c) dio zračne luke namijenjen za parkiranje zrakoplova radi ukrcaja ili utovara.

1.1.2.2. Dio zračne luke smatra se zaštitno ograničenim područjem najmanje tijekom obavljanja aktivnosti iz točke 1.1.2.1. Kada se uspostavi zaštitno ograničeno područje, neposredno prije uspostavljanja takvog područja obavlja se zaštitni pregled dijelova koji su mogli biti kontaminirani kako bi se odgovarajuće osiguralo da na tom području nema zabranjenih predmeta. Smatra se da je ova odredba ispunjena za zrakoplove koji se podvrgavaju zaštitnom pregledu zrakoplova.

1.1.2.3. Kada god su neovlaštene osobe mogle imati pristup u zaštitno ograničeno područje, obavlja se zaštitni pregled dijelova koji su mogli biti kontaminirani čim je to moguće kako bi se odgovarajuće osiguralo da na tom području nema zabranjenih predmeta. Smatra se da je ova odredba ispunjena za zrakoplove koji se podvrgavaju zaštitnom pregledu zrakoplova.

1.1.3. Kritične zone zaštitno ograničenih područja

1.1.3.1. Kritične zone se uspostavljaju u zračnim lukama u kojima više od 40 osoba ima identifikacijsku iskaznicu zračne luke kojom se omogućuje pristup u zaštitno ograničena područja.

1.1.3.2. Kritične zone uključuju najmanje sljedeće: (a) sve dijelove zračne luke u koji imaju pristup pregledani odlazeći putnici; i (b) sve dijelove zračne luke kroz koji može prolaziti ili u kojem se može držati pregledana odlazeća predana prtljaga, osim ako je riječ o zaštićenoj prtljazi. Dio zračne luke smatra se kritičnom zonom najmanje tijekom obavljanja aktivnosti iz točke (a) ili (b).

1.1.3.3. Kada se uspostavi kritična zona, neposredno prije uspostavljanja takve zone obavlja se zaštitni pregled dijelova koji su mogli biti kontaminirani kako bi se odgovarajuće osiguralo da na tom dijelu nema zabranjenih predmeta. Smatra se da je ova odredba ispunjena za zrakoplove koji se podvrgavaju zaštitnom pregledu zrakoplova.

▼M9

1.1.3.4. Kada god su nepregledane osobe ili putnici i članovi posade iz trećih zemalja, osim onih navedenih u Dodatku 4-B mogle imati pristup u kritične zone, obavlja se zaštitni pregled dijelova koji su mogli biti kontaminirani, čim je to moguće, kako bi se odgovarajuće osiguralo da na njima nema zabranjenih predmeta. Smatra se da je stavak 1. ispunjen za zrakoplove koji podliježu sigurnosnom pregledu zrakoplova. Stavak 1. ne primjenjuje se kad su osobe iz točke 1.3.2 i točke 4.1.1.7 imale pristup kritičnim zonama. Kad je riječ o putnicima i članovima posade koji dolaze iz trećih zemalja, koje nisu zemlje navedene u Dodatku 4.-B, stavak 1. primjenjuje se samo za one kritične zone koje se koriste za zadržanu prtljagu koja je prošla zaštitni pregled/ili odlazeće putnike koji su prošli zaštitni pregled i ne odlaze istim zrakoplovom kao ti putnici i članovi posade.

▼B

1.2. KONTROLA PRISTUPA

1.2.1. Pristup u štićeno područje

1.2.1.1. Pristup u štićeno područje može se odobriti samo ako osobe i vozila imaju utemeljen razlog da budu tamo. ►M17 Smatra se da šetnje zračnom lukom uz pratnju ovlaštenih osoba imaju opravdan razlog. ◄

1.2.1.2. Da bi se osobi dopustio pristup u štićeno područje, ona mora kod sebe imati ovlaštenje.

1.2.1.3. Da bi se vozilu dopustio pristup u štićeno područje, na njemu se mora nalaziti identifikacijska iskaznica za vozilo.

1.2.1.4. Osobe koje se nalaze u štićenom području moraju na zahtjev, u svrhu kontrole, pokazati svoje ovlaštenje.

1.2.2. Pristup u zaštitno ograničeno područje

1.2.2.1. Pristup u zaštitno ograničeno područje može se odobriti samo ako osobe i vozila imaju utemeljen razlog da budu tamo. ►M17 Smatra se da šetnje zračnom lukom uz pratnju ovlaštenih osoba imaju opravdan razlog. ◄

1.2.2.2. Da bi se osobi dopustio pristup u zaštitno ograničeno područje, ona mora pokazati jedno od sljedećih ovlaštenja: (a) valjanu kartu za ulazak u zrakoplov ili jednakovrijednu ispravu; ili (b) valjanu identifikacijsku iskaznicu posade; ili (c) valjanu identifikacijsku zračne luke iskaznicu; ili (d) valjanu identifikacijsku iskaznicu nacionalnog nadležnog tijela; ili (e) valjanu identifikacijsku iskaznicu nadležnog tijela za sukladnost koju priznaje nadležno nacionalno tijelo. Alternativno, pristup se može odobriti i nakon pozitivne identifikacije putem biometrijske provjere podataka.

1.2.2.3. Da bi se vozilu dopustio pristup u zaštitno ograničena područja, na njemu se mora nalaziti valjana identifikacijska iskaznica za vozilo.

1.2.2.4. Karta za ulazak u zrakoplov ili jednakovrijedna isprava iz točke 1.2.2.2 podtočke (a) provjerava se prije nego što se osobi dopusti pristup u zaštitno ograničena područja kako bi se primjereno provjerila njezina valjanost. Iskaznice iz točke 1.2.2.2 podtočaka (b) do (e), provjeravaju se prije nego što se osobi dopusti pristup u zaštitno ograničena područja kako bi se primjereno provjerila njihova valjanost i pripadnost imatelju. Kad se koristi biometrijska identifikacija, provjerom se osigurava da je osoba koja pokušava dobiti pristup u zaštitno ograničeno područje nositelj odobrenja navedenog u točki 1.2.2.2 te da to odobrenje važi i da nije onemogućeno.

1.2.2.5. Kako bi se spriječio neovlašten pristup u zaštitno ograničena područja, pristupne točke nadziru: (a) elektronički sustav koji ograničava pristup na jednu po jednu osobu; ili (b) ovlaštene osobe koje provode kontrolu pristupa.

1.2.2.6. Prije nego što se vozilu dopusti pristup u zaštitno ograničena područja provjerava se identifikacijska iskaznica za vozilo kako bi se primjereno provjerila njezina valjanost i pripadnost vozilu.

1.2.2.7. Pristup u zaštitno ograničena područja podliježe također dodatnim odredbama utvrđenim u posebnoj odluci Komisije.

1.2.3. Zahtjevi za identifikacijske iskaznice posade i identifikacijske iskaznice zračne luke Zajednice

1.2.3.1. Identifikacijska iskaznica posade za člana posade zaposlenog kod zračnog prijevoznika Zajednice i identifikacijska iskaznica zračne luke mogu se izdati samo osobi koja ima operativnu potrebu i za koju je uspješno obavljena provjera podobnosti u skladu s točkom 11.1.3.

1.2.3.2. Identifikacijska iskaznica posade i identifikacijska iskaznica zračne luke izdaju se najduže za razdoblje od pet godina.

1.2.3.3. Identifikacijska iskaznica osobe za koju provjera podobnosti nije zadovoljavajuća, odmah se povlači.

1.2.3.4. Identifikacijska iskaznica se nosi na vidljivom mjestu, barem kada god se njezin imatelj nalazi u zaštitno ograničenim područjima. Osoba odgovorna za provedbu točke 1.5.1 podtočke (c) provjerava i, ako je primjereno, prijavljuje osobu koja u zaštitno ograničenim područjima, osim područja na kojima se nalaze putnici, ne nosi svoju iskaznicu na vidljivom mjestu.

1.2.3.5. Identifikacijska se iskaznica bez odlaganja vraća subjektu koji ju je izdao: (a) na zahtjev subjekta koji ju je izdao; ili (b) pri prestanku radnog odnosa; ili (c) pri promjeni poslodavca; ili (d) pri promjeni potrebe pristupa u područja za koja je odobrenje bilo izdano; ili (e) po isteku valjanosti iskaznice; ili (f) u slučaju povlačenja iskaznice.

1.2.3.6. Izdavatelja iskaznice se odmah obavješćuje o gubitku, krađi ili propustu vraćanja identifikacijske iskaznice.

1.2.3.7. Elektronička se iskaznica nakon vraćanja, isteka, povlačenja ili obavijesti o gubitku, krađi ili propustu vraćanja odmah stavlja izvan snage.

1.2.3.8. Identifikacijske iskaznice posade i identifikacijske iskaznice zračne luke Zajednice podliježu također dodatnim odredbama utvrđenim u posebnoj odluci Komisije.

1.2.4. Dodatni zahtjevi za identifikacijske iskaznice posade Zajednice

1.2.4.1. Na identifikacijskoj iskaznici člana posade zaposlenog kod zračnog prijevoznika Zajednice, mora se nalaziti: (a) ime i fotografija imatelja; i (b) naziv zračnog prijevoznika; i (c) riječ „crew” na engleskom jeziku, što se mora početi primjenjivati najkasnije pet godina nakon stupanja na snagu ove Uredbe; i (d) datum isteka valjanosti, što se mora početi primjenjivati najkasnije pet godina nakon stupanja na snagu ove Uredbe.

1.2.5. Dodatni zahtjevi za identifikacijske iskaznice zračne luke

1.2.5.1. Na identifikacijskoj iskaznici zračne luke mora se nalaziti: (a) ime i fotografija imatelja; i (b) naziv poslodavca imatelja, osim ako je elektronički programirana; i (c) naziv izdavatelja ili zračne luke; i (d) područja za koja imatelj ima ovlaštenje za pristup; i (e) datum isteka valjanosti, osim ako je elektronički programirana. Nazivi i područja pristupa mogu se zamijeniti jednakovrijednom identifikacijom.

1.2.5.2. Kako bi se spriječila zlouporaba identifikacijskih iskaznica zračne luke, uspostavlja se sustav kojim se primjereno osigurava otkrivanje pokušaja upotrebe iskaznica koje su bile izgubljene, ukradene ili nisu bile vraćene. Nakon otkrivanja, poduzimaju se odgovarajuće mjere.

1.2.6. Zahtjevi za identifikacijske iskaznice za vozila

1.2.6.1. Identifikacijska iskaznica za vozilo može se izdati samo ako se utvrdi operativna potreba.

1.2.6.2. Identifikacijska iskaznica za vozilo mora biti specifična za određeno vozilo i sadržavati: (a) područja za koja ima ovlaštenje za pristup; i (b) datum isteka valjanosti. Na elektroničkim identifikacijskim iskaznicama za vozilo ne moraju biti prikazana područja za koja vozilo ima ovlaštenje za pristup niti datum isteka valjanosti, pod uvjetom da se ovi podaci mogu elektronički očitati i provjeriti prije odobravanja pristupa u zaštitno ograničena područja.

1.2.6.3. Elektronička identifikacijska iskaznica za vozilo mora biti pričvršćena na vozilo na način kojim se osigurava njezina neprenosivost.

1.2.6.4. Identifikacijska iskaznica za vozilo mora se nalaziti na vidljivom mjestu, kada god se vozilo nalazi u štićenom području.

1.2.6.5. Identifikacijska iskaznica za vozilo se bez odlaganja vraća subjektu koji ju je izdao: (a) na zahtjev subjekta koji ju je izdao; ili (b) kada se vozilo više ne upotrebljava za pristup štićenom području; ili (c) po isteku valjanosti identifikacijske iskaznice, osim u slučaju kada se njezina valjanost automatski poništava.

1.2.6.6. Izdavatelja se odmah obavješćuje o gubitku, krađi ili propustu vraćanja identifikacijske iskaznice za vozilo.

1.2.6.7. Elektronička se identifikacijska iskaznica za vozilo nakon vraćanja, isteka, povlačenja ili obavijesti o gubitku, krađi ili propustu vraćanja odmah stavlja izvan snage.

1.2.6.8. Kako bi se spriječila zlouporaba identifikacijskih iskaznica za vozila, uspostavlja se sustav kojim se primjereno osigurava otkrivanje pokušaja upotrebe identifikacijskih iskaznica za vozila koje su bile izgubljene, ukradene ili nisu bile vraćene. Nakon otkrivanja, poduzimaju se odgovarajuće mjere.

▼M9

1.2.6.9. Vozila koja se upotrebljavaju samo na štićenom dijelu zračne luke i nemaju dozvolu za vožnju na javnim cestama mogu se izuzeti iz primjene točaka od 1.2.6.2 do 1.2.6.8, pod uvjetom da su s vanjske strane jasno označena kao operativna vozila za uporabu u zračnim lukama.

▼B

1.2.7. Pristup uz pratnju

1.2.7.1. Članovi posade, osim onih koji imaju valjanu identifikacijsku iskaznicu zračne luke, moraju imati stalnu pratnju kada se nalaze u zaštitno ograničenim područjima, osim u: (a) područjima u kojima se mogu nalaziti putnici; i (b) područjima u neposrednoj blizini zrakoplova kojim su došli ili kojim će otići; i (c) područjima namijenjenim za posade. ►M9 ; i ◄ ▼M9 (d) udaljenost između terminala ili točke pristupa i zrakoplova kojim su članovi posade pristigli ili kojim će otići. ▼B

1.2.7.2. Izuzetno se osoba može izuzeti od zahtjeva iz točke 1.2.5.1 i obveza provjere podobnosti, pod uvjetom da ima stalnu pratnju kada se nalazi u zaštitno ograničenim područjima. ►M17 Osoba može biti izuzeta od obveze pratnje ako pokaže ovlaštenje i ima valjanu identifikacijsku iskaznicu zračne luke. ◄

1.2.7.3. Pratnja mora: (a) imati valjanu identifikacijsku iskaznicu iz točke 1.2.2.2 podtočaka (c), (d) ili (e); i (b) biti ovlaštena za praćenje u zaštitno ograničenim područjima; i (c) imati praćenu osobu ili osobe stalno u izravnom vidokrugu; i (d) primjereno osigurati da praćena osoba ili osobe ne počine nikakvo kršenje zaštite.

1.2.7.4. Vozilo se može izuzeti od zahtjeva iz točke 1.2.6, pod uvjetom da ima stalnu pratnju kada se nalazi u štićenom području.

▼M17

1.2.7.5. Kad putnik ne putuje na temelju ugovora o zračnom prijevozu koji ga obvezuje na predaju identifikacijske iskaznice za ulazak u zrakoplov ili jednakovrijedne isprave, član posade koji prati ovog putnika može biti izuzet od zahtjeva iz točke 1.2.7.3. podtočke (a).

▼B

1.2.8. Ostala izuzeća

Ostala izuzeća podliježu odredbama utvrđenim u posebnoj odluci Komisije.

1.3. ZAŠTITNI PREGLED OSOBA KOJE NISU PUTNICI I PREDMETA KOJE ONI NOSE SA SOBOM

▼M10

1.3.1. Zaštitni pregled osoba koje nisu putnici i njihovih osobnih predmeta

1.3.1.1 Osobe koje nisu putnici pregledavaju se na jedan od sljedećih načina: (a) ručnim pregledom; (b) metal-detektorskim vratima (MVD); (c) psima za otkrivanje eksploziva; (d) opremom za otkrivanje tragova eksploziva (ETD); (e) sigurnosnim skenerima koji ne koriste ionizirajuće zračenje; ▼M12 (f) oprema za otkrivanje tragova eksploziva (ETD) kombinirana s ručnom opremom za otkrivanje metala (HHMD).

▼M12

1.3.1.2. Za zaštitni pregled osoba koje nisu putnici primjenjuju se točke 4.1.1.3 – 4.1.1.6 i 4.1.1.10 – 4.1.1.11.

▼M10

1.3.1.3. Psi za otkrivanje eksploziva i ETD oprema mogu se upotrebljavati samo kao dopunsko sredstvo zaštitnog pregleda ili u nepredvidljivoj izmjeni s ručnim pregledom, opremom WTMD ili sigurnosnim skenerima.

1.3.1.4. Osobni predmeti osoba koje nisu putnici pregledavaju se na jedan od sljedećih načina: (a) ručnim pregledom; (b) rendgenskom opremom; (c) sustavima za otkrivanje eksploziva (EDS); (d) psima za otkrivanje eksploziva; (e) opremom za otkrivanje tragova eksploziva (ETD).

▼M17

1.3.1.5. Točke 4.1.2.4. – 4.1.2.7. i 4.1.2.11. primjenjuju se na zaštitni pregled predmeta koje nose osobe koje nisu putnici.

▼M10

1.3.1.6. Psi za otkrivanje eksploziva i ETD oprema mogu se upotrebljavati samo kao dopunsko sredstvo zaštitnog pregleda ili u nepredvidljivoj izmjeni s ručnim pregledom, rendgenskom opremom ili EDS opremom.

▼M19 —————

▼M10

1.3.1.8. Kada se osobe koje nisu putnici i njihovi osobni predmeti moraju zaštitno pregledavati stalno i nasumično, učestalost određuje nadležno tijelo na temelju ocjene rizika.

1.3.1.9. Zaštitni pregled osoba koje nisu putnici i njihovih osobnih predmeta podliježe i dodatnim odredbama utvrđenima u posebnoj Odluci Komisije.

▼B

1.3.2. Izuzeća i posebni postupci zaštitnog pregleda

1.3.2.1. Nadležno tijelo može, iz objektivnih razloga, dopustiti izuzeće od zaštitnog pregleda za osobe koje nisu putnici ili za njih predvidjeti posebne postupke pregleda, pod uvjetom da ih prati osoba ovlaštena za praćenje u skladu s točkom 1.2.7.3.

1.3.2.2. Zaštitno pregledane osobe koje nisu putnici, koje privremeno napuštaju kritične zone, mogu se pri povratku izuzeti od zaštitnog pregleda pod uvjetom da su bile pod stalnim nadzorom ovlaštenih osoba, dostatnim za osiguravanje da u te kritične zone ne unesu zabranjene predmete.

1.3.2.3. Izuzeća i posebni postupci zaštitnog pregleda podliježu također dodatnim odredbama utvrđenim u posebnoj odluci Komisije.

1.4. PREGLED VOZILA

1.4.1. Vozila koja ulaze u kritične zone

1.4.1.1. Sva se vozila prije ulaza u kritične zone pregledavaju. U razdoblju od pregleda do ulaza u kritične zone moraju biti zaštićena od nezakonitog ometanja.

1.4.1.2. Vozač i drugi putnici ne smiju tijekom pregleda biti u vozilu. Svoje osobne predmete moraju uzeti iz vozila i odnijeti ih sa sobom na zaštitni pregled.

1.4.1.3. Moraju postojati utvrđene metodologije kojima se osigurava nasumičnost izbora područja za pregled.

1.4.1.4. Vozila koja ulaze u kritične zone podliježu također dodatnim odredbama utvrđenim u posebnoj odluci Komisije.

1.4.2. Vozila koja ulaze u zaštitno ograničena područja, osim kritičnih zona

1.4.2.1. Vozač i drugi putnici ne smiju tijekom pregleda biti u vozilu. Svoje osobne predmete moraju uzeti iz vozila i odnijeti ih sa sobom na zaštitni pregled.

1.4.2.2. Moraju postojati utvrđene metodologije kojima se osigurava nasumičnost izbora vozila i područja za pregled.

1.4.2.3. Vozila koja ulaze u zaštitno ograničena područja, osim kritičnih zona, podliježu također dodatnim odredbama utvrđenim u posebnoj odluci Komisije.

1.4.3. Metode pregleda

1.4.3.1. Ručni pregled se sastoji od temeljite ručne provjere odabranih područja, uključujući sadržaj, kako bi se primjereno osiguralo da u njima nema zabranjenih predmeta.

1.4.3.2. Sljedeće se metode mogu koristiti samo kao dopunski načini pregleda: (a) psi za otkrivanje eksploziva; i (b) oprema za otkrivanje tragova eksploziva (ETD).

1.4.3.3. Metode pregleda podliježu također dodatnim odredbama utvrđenim u posebnoj odluci Komisije.

1.4.4. Izuzeća i posebni postupci pregleda

1.4.4.1. Nadležno tijelo može, iz objektivnih razloga, dopustiti izuzeće vozila od pregleda ili za njih predvidjeti posebne postupke pregleda, pod uvjetom da ih prati osoba ovlaštena za praćenje u skladu s točkom 1.2.7.3.

1.4.4.2. Izuzeća i posebni postupci pregleda podliježu također dodatnim odredbama utvrđenim u posebnoj odluci Komisije.

1.5. NADZOR, PATROLE I DRUGE FIZIČKE KONTROLE

1.5.1. Nadzor ili patrole se poduzimaju radi praćenja: (a) granica između nadziranog područja zračne luke, štićenog područja, zaštitno ograničenih područja, kritičnih zona i, kada je primjereno, demarkiranih zona; i (b) područja terminala i područja neposredne okolice terminala koja su dostupna javnosti, uključujući parkirališta i ceste; i (c) pokazivanja i valjanosti identifikacijskih iskaznica osoba u zaštitno ograničenim područjima osim u onim područjima u kojima se nalaze putnici; i (d) pokazivanja i valjanosti identifikacijskih iskaznica za vozila kada se nalaze na štićenom području; i (e) predane prtljage, tereta i pošte, zaliha za opskrbu tijekom leta te kompanijske pošte i materijala u kritičnim zonama koji čekaju na utovar.

▼M9

1.5.2. Učestalost i način izvođenja nadzora i patrola temelje se na procjeni rizika i odobrava ga nadležno tijelo. Pritom uzimaju u obzir: (a) veličinu zračne luke, uključujući broj i prirodu operacija; i (b) tlocrt zračne luke, posebno međusobne odnose između područja uspostavljenih u zračnoj luci; i (c) mogućnosti i ograničenja načina izvođenja nadzora i patrola. Dijelovi procjene rizika koji se odnose na učestalost i načine izvođenja nadzora i patrola na zahtjev se stavljaju na raspolaganje u pisanom obliku za potrebe praćenja sukladnosti.

▼B

1.5.3. Nadzori i patrole se ne izvode po predvidivom rasporedu. Valjanost identifikacijskih iskaznica provjerava se nasumično.

1.5.4. Moraju postojati mjere koje odvraćaju osobe od proboja zaštitnih kontrolnih točaka i koje u slučaju takvog proboja omogućuju brzo rješavanje i otklanjanje narušavanja i njegovih posljedica.

▼M19

1.6. ZABRANJENI PREDMETI

1.6.1. Osobe koje nisu putnici ne smiju u zaštitno ograničena područja unositi predmete navedene u Prilogu 1.-A.

1.6.2. Iznimka od točke 1.6.1. može se dopustiti pod uvjetom da se radi o osobi ovlaštenoj za unošenje zabranjenih predmeta u zaštitno ograničena područja kako bi mogla obavljati poslove bitne za rad zračne luke ili zrakoplova ili za izvođenje zadaća tijekom leta.

1.6.3. Kako bi se omogućila identifikacija osobe koja je ovlaštena unijeti jedan ili više predmeta navedenih u Prilogu 1.-A i predmeta koje ta određena osoba unosi: (a) osoba mora imati dozvolu i mora je nositi sa sobom. Dozvola mora biti navedena na identifikacijskoj ispravi kojom se osobi dopušta pristup u zaštitno ograničena područja, ili mora biti navedena u posebnoj potvrdi u pisanom obliku. U dozvoli mora biti naveden predmet/predmeti koji se smiju nositi, bilo da se radi o vrsti ili točno određenom predmetu. Ako je dozvola naznačena na identifikacijskoj ispravi, to mora biti prepoznatljivo osobama koje su zadužene za kontrolu; ili (b) na kontrolnoj točki mora biti uspostavljen sustav kojim se određuje koje su osobe ovlaštene unositi koji predmet/predmete, bilo da se radi o vrsti ili točno određenom predmetu. Identifikacija osobe i predmeta koje nosi mora se provesti prije nego što se osobi dopusti unošenje dotičnih predmeta u zaštitno ograničeno područje ili u zrakoplov, ili po zahtjevu osoblja koje je zaduženo za nadzor i ophodnje u skladu s točkom 1.5.1. podtočkom (c).

1.6.4. Predmete koji su navedeni u Prilogu 1.-A može se pohraniti u zaštitno ograničenim područjima, pod uvjetom da ih se čuva u sigurnim uvjetima. Predmete navedene u točkama (c), (d) i (e) iz Priloga 4.-C može se pohraniti u zaštitno ograničenim područjima, pod uvjetom da nisu dostupni putnicima.

PRILOG 1.-A

OSOBE KOJE NISU PUTNICI

POPIS ZABRANJENIH PREDMETA

(a) pištolji, vatreno oružje i drugi predmeti koji izbacuju projektile – predmeti koji mogu, ili se čini da mogu, biti upotrijebljeni kako bi uzrokovali ozbiljnu ozljedu izbacivanjem projektila, uključujući: — vatreno oružje svih vrsta, kao što su pištolji, revolveri, puške, sačmarice, — igračke u obliku oružja, replike i imitacije vatrenog oružja koje bi se zabunom mogle smatrati pravim oružjem, — sastavne dijelove vatrenog oružja, osim optičkih nišana, — oružje s komprimiranim zrakom ili CO2, kao što su pištolji, zračni pištolji i puške te oružje koje ispaljuje kuglice, — signalne i startne pištolje, — lukove, samostrele i strijele, — podvodne puške s harpunom ili ostima, — praćke raznih vrsta;

(b) naprave za omamljivanje – naprave čija je primarna namjena omamljivanje ili imobilizacija, uključujući: — šokere, kao što su elektrošokeri, taseri i električne palice, — naprave za omamljivanje i ubijanje životinja, — kemikalije, plinove i raspršivače za osljepljivanje i onesposobljavanje, kao što su raspršivači koji sadržavaju nadražujuće kemikalije poput suzavca, kapsaicina odnosno ekstrakta paprika, raspršivači kiseline i raspršivači za odbijanje životinja;

(c) eksplozivi i zapaljive tvari i naprave – eksplozivi i zapaljive tvari i naprave koji se mogu, ili izgledaju kao da se mogu upotrijebiti za nanošenje ozbiljne ozljede ili za ugrožavanje sigurnosti zrakoplova, uključujući: — streljivo, — detonatorske kapsle, — detonatore i štapine, — replike ili imitacije eksplozivnih naprava, — mine, ručne bombe i druge eksplozivne vojne naprave, — petarde i druge pirotehničke predmete, — kanistre i patrone za proizvodnju dima, — dinamit, barut i plastične eksplozive;

(d) bilo koji drugi predmet koji se može upotrijebiti za nanošenje ozbiljne ozljede, a koji se obično ne koristi u zaštitno ograničenim područjima, npr. oprema za borilačke vještine, mačevi, sablje itd.

▼B

2. DEMARKIRANE ZONE NA ZRAČNIM LUKAMA

Nema odredaba u ovoj Uredbi.

3. ZAŠTITA ZRAKOPLOVA

3.0. OPĆE ODREDBE

3.0.1. Ako nije drukčije navedeno, provedbu mjera navedenih u ovom poglavlju osigurava zračni prijevoznik za svoje zrakoplove.

3.0.2. Treće zemlje za koje se priznaje da primjenjuju standarde zaštite jednakovrijedne zajedničkim osnovnim standardima što se tiče zaštite zrakoplova, navedene su u Prilogu 3-B.

3.0.3. Zrakoplov se ne mora podvrgnuti zaštitnoj provjeri zrakoplova. On se podvrgava zaštitnom pregledu zrakoplova u skladu s točkom 3.1.

3.0.4. Operator zračne luke na zahtjev obavješćuje zračnog prijevoznika o tome nalazi li se njegov zrakoplov u kritičnoj zoni ili ne. Kada to nije jasno, pretpostavlja se da se zrakoplov nalazi u dijelu koji nije kritična zona.

3.0.5. Kada se radi promjene zaštitnog statusa neko područje više ne smatra kritičnom zonom, zračna luka o tome obavješćuje one prijevoznike kojih se to tiče.

▼M19

3.0.6. Upućivanja na treće zemlje u ovom poglavlju i, prema potrebi, u posebnoj odluci Komisije uključuju druge države i područja na koja se, u skladu s člankom 355. Ugovora o funkcioniranju Europske unije, ne primjenjuje glava VI. tog Ugovora.

▼B

3.1. ZAŠTITNI PREGLED ZRAKOPLOVA

3.1.1. Kada se obavlja zaštitni pregled zrakoplova

3.1.1.1. Zrakoplov se podvrgava zaštitnom pregledu uvijek kada postoji razlog za sumnju da su u njega mogle imati pristup neovlaštene osobe.

3.1.1.2. Zaštitni pregled zrakoplova sastoji se od pregleda određenih područja zrakoplova utvrđenih u posebnoj odluci Komisije.

▼M17

3.1.1.3. Zrakoplov koji dolazi u kritičnu zonu iz treće zemlje koja nije navedena u Prilogu 3.-B, podvrgava se zaštitnom pregledu zrakoplova svaki put nakon iskrcaja putnika iz područja koje se pregledava i/ili istovara prtljažnog prostora.

▼B

3.1.1.4. Zrakoplov koji dolazi iz države članice u kojoj je bio u tranzitu, nakon dolaska iz treće zemlje koja nije navedena u Prilogu 3-B, smatra se zrakoplovom koji dolazi iz treće zemlje.

3.1.1.5. Kada treba provesti zaštitni pregled zrakoplova, također se određuje dodatnim odredbama utvrđenim u posebnoj odluci Komisije.

3.1.2. Kako se provodi zaštitni pregled zrakoplova

Kako se provodi zaštitni pregled zrakoplova, određuje se odredbama utvrđenim u posebnoj odluci Komisije.

3.1.3. Informacije o zaštitnom pregledu zrakoplova

O zaštitnom pregledu zrakoplova u odlaznom letu bilježe se sljedeće informacije i pohranjuju na mjestu koje nije u zrakoplovu tijekom trajanja leta ili 24 sata, ovisno što je duže:

— broj leta, i

▼M17 —————

▼M17

— odredište prethodnog leta.

▼M17 —————

▼B

Ako je zaštitni pregled zrakoplova bio obavljen, informacije također uključuju:

— datum i vrijeme obavljanja zaštitnog pregleda zrakoplova, i

— ime i potpis osobe odgovorne za provođenje zaštitnog pregleda zrakoplova.

3.2. ZAŠTITA ZRAKOPLOVA

3.2.1. Zaštita zrakoplova – općenito

▼M19

3.2.1.1. Bez obzira na to gdje je zrakoplov u zračnoj luci parkiran, svaka njegova vanjska vrata moraju biti zaštićena od neovlaštenog pristupa, tako da se: (a) osigura da se osobe koje pokušaju ostvariti neovlašteni pristup spriječe bez odlaganja; ili (b) zatvore njegova vanjska vrata. Ako se zrakoplov nalazi u kritičnoj zoni, smatra se da su vanjska vrata, kojima se ne može pristupiti s tla, zatvorena ako su pomagala za pristup odmaknuta i smještena dovoljno daleko od zrakoplova kako bi se pristup primjereno spriječio osobama; ili (c) upotrebljavaju elektronički uređaji kojima se trenutačno otkriva neovlašteni pristup; ili (d) na svim vratima koja izravno vode do mosta za ukrcaj putnika, pored otvorenih vrata zrakoplova, raspolaže sustavom elektroničke identifikacije i pristupa pomoću iskaznice zračne luke koji omogućava pristup samo osobama koje su osposobljene u skladu s točkom 11.2.3.7. Te su osobe dužne spriječiti neovlašten pristup dok se služe vratima.

▼B

3.2.1.2. Točka 3.2.1.1 se ne primjenjuje na zrakoplov parkiran u hangaru koji je zaključan ili na drugi način zaštićen od neovlaštenog pristupa.

3.2.2. Dodatna zaštita zrakoplova sa zatvorenim vanjskim vratima u dijelu koji nije kritična zona

3.2.2.1. Kada su vanjska vrata zatvorena i zrakoplov se nalazi u dijelu koji nije kritična zona, svaka vanjska vrata moraju također: (a) imati odmaknuta pomagala za pristup; ili (b) biti zapečaćena ili (c) biti zaključana; ili (d) biti pod nadzorom. Podtočka (a) ne odnosi se na vrata kojima osobe mogu pristupiti s tla.

3.2.2.2. Kada su pomagala za pristup odmaknuta od vrata kojima osobe ne mogu pristupiti s tla, ona se moraju smjestiti dovoljno daleko od zrakoplova kako bi se pristup primjereno spriječio.

▼B

3.2.2.3. Kada su vanjska vrata zaključana, mogu ih otključati samo osobe koje za to imaju operativnu potrebu.

3.2.2.4. Kada su vanjska vrata pod nadzorom, nadzorom se osigurava trenutačno otkrivanje neovlaštenog pristupa zrakoplovu.

3.2.2.5. Zaštita zrakoplova sa zatvorenim vanjskim vratima u području koje nije kritična zona podliježe također dodatnim odredbama utvrđenim u posebnoj odluci Komisije.

PRILOG 3-A

ZAŠTITNI PREGLED ZRAKOPLOVA

Detaljne odredbe za zaštitni pregled zrakoplova utvrđene su u posebnoj odluci Komisije.

▼M19

PRILOG 3.-B

ZAŠTITA ZRAKOPLOVA

TREĆE ZEMLJE, KAO I DRUGE ZEMLJE I PODRUČJA NA KOJA SE U SKLADU S ČLANKOM 355. UGOVORA O FUNKCIONIRANJU EUROPSKE UNIJE NE PRIMJENJUJE GLAVA VI. TOG UGOVORA I ZA KOJE SE PRIZNAJE DA PRIMJENJUJU STANDARDE ZAŠTITE JEDNAKOVRIJEDNE ZAJEDNIČKIM OSNOVNIM STANDARDIMA.

U pogledu sigurnosti zrakoplova, za sljedeće treće zemlje, kao i druge zemlje i područja na koja se u skladu s člankom 355. Ugovora o funkcioniranju Europske unije ne primjenjuje glava VI. tog Ugovora, priznaje se da primjenjuju standarde zaštite jednakovrijedne zajedničkim osnovnim standardima:

Sjedinjene Američke Države

Farski otoci, konkretno zračna luka Vagar

Grenland, konkretno zračna luka Kangerlussuaq

Guernsey

Jersey

Otok Man

Komisija bez odgode obavješćuje mjerodavna tijela država članica ako dobije informacije koje ukazuju na to da standardi zaštite sa značajnim utjecajem na cjelokupnu razinu zaštite zračnog prometa u Uniji koje primjenjuje treća zemlja ili druga predmetna zemlja ili područje više nisu jednakovrijedni zajedničkim osnovnim standardima Unije.

Mjerodavna tijela država članica bez odgode se obavješćuju ako Komisija dobije informacije o radnjama, uključujući kompenzacijske mjere, koje potvrđuju da je ponovno uspostavljena jednakovrijednost odgovarajućih standarda zaštite koje primjenjuje treća zemlja ili druga predmetna zemlja ili područje.

▼B

4. PUTNICI I RUČNA PRTLJAGA

4.0. OPĆE ODREDBE

4.0.1. Ako nije drukčije navedeno, nadležno tijelo, operator zračne luke, zračni prijevoznik ili subjekt odgovoran u skladu s nacionalnim programom zaštite civilnog zračnog prometa iz članka 10. Uredbe (EZ) br. 300/2008 osigurava provedbu mjera navedenih u ovom poglavlju.

4.0.2. Treće zemlje za koje se priznaje da primjenjuju standarde zaštite jednakovrijedne zajedničkim osnovnim standardima što se tiče putnika i ručne prtljage, navedene su u Prilogu 4-B.

4.0.3. Putnici i njihova ručna prtljaga, koji dolazi iz države članice, u kojoj je zrakoplov bio u tranzitu nakon dolaska iz treće zemlje, koja nije navedena u Prilogu 4-B, smatraju se putnicima i ručnom prtljagom koji dolaze iz treće zemlje, osim u slučaju kada postoji potvrda da su ti putnici i njihova ručna prtljaga bili pregledani u toj državi članici.

▼M2

4.0.4. Za potrebe ovog Priloga: (a) „tekućine, raspršivači i gelovi” (LAG) uključuju paste, losione, mješavine tekućih/krutih tvari i sadržaje u spremnicima pod pritiskom, kao što su zubna pasta, gel za kosu, pića, juhe, sirupi, parfemi, pjene za brijanje i druge stvari slične konzistencije; (b) „vrećica koja se ne može otvoriti bez vidljivih oštećenja” (STEB) je vrećica koja je u skladu s preporučenim smjernicama za zaštitnu kontrolu Međunarodne organizacije civilnog zrakoplovstva; ▼M14 (c) „sustavi za otkrivanje tekućih eksploziva (LEDS)” su oprema kojom se mogu otkriti opasni materijali, koja ispunjava odredbe točke 12.7 Priloga Odluci Komisije C(2010) 774.

▼M19

4.0.5. Upućivanja na treće zemlje u ovom poglavlju i, prema potrebi, u posebnoj odluci Komisije uključuju druge države i područja na koja se, u skladu s člankom 355. Ugovora o funkcioniranju Europske unije, ne primjenjuje glava VI. tog Ugovora.

▼B

4.1. ZAŠTITNI PREGLED PUTNIKA I RUČNE PRTLJAGE

4.1.1. Zaštitni pregled putnika

▼M8

4.1.1.1. Prije zaštitnog pregleda, putnici moraju skinuti kapute i jakne koji se pregledavaju kao ručna prtljaga. Osoba koja obavlja pregled može prema potrebi zatražiti od putnika daljnje uklanjanje ostatka odjeće.

▼M18

4.1.1.2. Putnici se pregledavaju na najmanje jedan od sljedećih načina: (a) ručnom pretragom; (b) s pomoću metal-detektorskih vrata (MDV); (c) s pomoću pasa za otkrivanje eksploziva; (d) opremom za otkrivanje tragova eksploziva (ETD); (e) zaštitnim skenerima koji ne koriste ionizirajuće zračenje; (f) opremom za ETD u kombinaciji s ručnim detektorom metala. Kada osoba koja obavlja pregled ne može utvrditi nosi li putnik zabranjene predmete ili ne, putniku se ne dopušta pristup u zaštitna ograničena područja ili se podvrgava ponovnom pregledu dok osoba koja obavlja pregled ne bude zadovoljna rezultatom.

▼B

4.1.1.3. Kada se obavlja ručni pregled, on se izvodi tako da se njime primjereno osigurava da osoba ne nosi zabranjene predmete.

4.1.1.4. Kada se oglasi alarm MDV-a, mora se utvrditi uzrok alarma.

4.1.1.5. Ručni detektor metala može se koristiti samo kao dopunski način pregleda. Njime se ne mogu nadomjestiti zahtjevi za ručnim pregledom.

4.1.1.6. Kada se dozvoli unošenje žive životinje u kabinu zrakoplova, ona se pregledava ili kao putnik ili kao ručna prtljaga.

4.1.1.7. Nadležno tijelo može odrediti kategorije putnika koji, iz objektivnih razloga, podliježu posebnim postupcima pregleda ili se mogu izuzeti od pregleda. O tako utvrđenim kategorijama mora se obavijestiti Komisija.

4.1.1.8. Zaštitni pregled putnika podliježe također dodatnim odredbama utvrđenim u posebnoj odluci Komisije.

▼M18

4.1.1.9. Psi za otkrivanje eksploziva i oprema za ETD mogu se koristiti samo kao dopunska sredstva pregleda.

▼M8

4.1.1.10. Kada se koristi zaštitni skener za pregled putnika, pri čemu pregled slike obavlja čovjek, kako je određeno u točki 12.11.1., drugom stavku, moraju biti ispunjeni sljedeći minimalni uvjeti: (a) zaštitnim skenerima se ne smiju pohranjivati, zadržavati, kopirati, ispisivati ili pretraživati slike. Međutim, bilo koja slika nastala tijekom zaštitnog pregleda može se zadržati onoliko dugo koliko je osobi koja obavlja pregled slike potrebno da je analizira, te se briše čim se utvrdi da putnik pri sebi nema zabranjenih predmeta. Svaki neovlašteni pristup slici i upotreba slike zabranjeni su i moraju se spriječiti; (b) osoba koja obavlja pregled i analizu slike mora biti na odvojenoj lokaciji, kako ne bi mogla vidjeti putnika koji se pregledava; (c) na odvojenoj lokaciji na kojoj se analizira slika nisu dopušteni nikakvi tehnički uređaji pomoću kojih se slike mogu pohranjivati, kopirati ili fotografirati ili pohraniti na bilo koji drugi način; (d) slika se ne smije povezati s bilo kakvim podacima o pregledavanoj osobi i identitet te osobe mora ostati anoniman; (e) putnik može zahtijevati da sliku njegovog/njezinog tijela analizira osoba onog spola koji on/ona odabere; (f) slika mora biti zamagljena ili zatamnjena kako bi se spriječilo prepoznavanje lica putnika. Stavci (a) i (d) se također primjenjuju na skenere s automatiziranim otkrivanjem opasnosti. Putnici imaju pravo odlučiti da se ne podvrgnu zaštitnom pregledu skenerom. U tom će slučaju putnik biti pregledan alternativnom metodom zaštitnog pregleda koji uključuje najmanje ručni pregled u skladu s dodatkom 4-A Odluke Komisije (2010)774. Kada se oglasi alarm zaštitnog skenera, mora se utvrditi uzrok. Prije podvrgavanja zaštitnom pregledu pomoću skenera, putnik se obavješćuje o tehnologiji koja će se primijeniti, o uvjetima povezanim s njezinom upotrebom te o mogućnosti odluke da se ne podvrgne zaštitnom pregledu pomoću skenera.

▼M12

4.1.1.11. Oprema za otkrivanje tragova eksploziva (ETD) u kombinaciji s ručnom opremom za otkrivanje metala (HHMD) može se upotrebljavati samo u slučajevima kada osoba koja izvodi zaštitni pregled smatra da je ručno pretraživanje određenog dijela osobe neučinkovito i/ili nepoželjno.

▼B

4.1.2. Pregled ručne prtljage

▼M20

4.1.2.1. Prije zaštitnog pregleda, iz ručne prtljage moraju se izvaditi prijenosna računala i drugi veći električni uređaji i njih se pregledava posebno, osim ako će se ručna prtljaga pregledati opremom sustava za otkrivanje eksploziva (EDS) koja je u skladu sa standardom C2 ili višim.

▼M14

4.1.2.2. U svim zračnim lukama, po ulasku u zaštitno ograničeno područje, odgovarajući subjekt obavlja zaštitni pregled najmanje LAG-ova kupljenih u zračnoj luci ili u zrakoplovu, koji su zapečaćeni u vrećici STEB unutar koje se može vidjeti zadovoljavajući dokaz o kupovini u štićenom području zračne luke ili u zrakoplovu, kao i LAG-ova koji se koriste tijekom putovanja za medicinske ili posebne prehrambene potrebe, uključujući hranu za dojenčad. Prije zaštitnog pregleda, LAG-ovi se moraju izvaditi iz ručne prtljage te se pregledavaju zasebno od drugih predmeta u ručnoj prtljazi, osim u slučaju kada se opremom koja se koristi za pregled ručne prtljage može pregledati više zatvorenih spremnika LAG-ova unutar prtljage. Kada se LAG-ovi vade iz ručne prtljage, putnik mora pokazati: (a) sve LAG-ove u pojedinačnim spremnicima čija zapremina nije veća od 100 mililitara ili jednakovrijedno, u jednoj prozirnoj plastičnoj vrećici zapremine do 1 litre koja se može ponovno zatvoriti, pri čemu je ta plastična vrećica primjereno popunjena i potpuno zatvorena; i (b) sve druge LAG-ove, uključujući vrećice STEB koje sadrže LAG-ove. Odgovarajuća nadležna tijela, zračni prijevoznici i zračne luke moraju putnicima dati odgovarajuće informacije u pogledu zaštitnog pregleda LAG-ova u njihovim zračnim lukama.

▼M18

4.1.2.3. Ručna se prtljaga pregledava na najmanje jedan od sljedećih načina: (a) ručnom pretragom; (b) rendgenskom opremom; (c) sustavima za otkrivanje eksploziva (EDS); (d) s pomoću pasa za otkrivanje eksploziva u kombinaciji s točkom (a); (e) opremom za ETD. Kada osoba koja obavlja zaštitni pregled ne može utvrditi sadržava li ručna prtljaga zabranjene predmete ili ne, ona se odbija ili se podvrgava ponovnom zaštitnom pregledu dok osoba koja obavlja zaštitni pregled ne bude zadovoljna rezultatom.

▼B

4.1.2.4. Ručni pregled ručne prtljage sastoji se od ručne provjere prtljage, uključujući njezin sadržaj, kako bi se primjereno osiguralo da ona ne sadrži zabranjene predmete.

4.1.2.5. Kada se koristi rendgenska oprema ili EDS, osoba koja obavlja zaštitni pregled mora pogledati svaku sliku.

4.1.2.6. Kada se koristi rendgenska oprema ili EDS, svi se alarmi moraju riješiti na zadovoljstvo osobe koja obavlja zaštitni pregled kako bi se primjereno osiguralo da se u zaštitno ograničeno područje ili u zrakoplov ne unesu bilo kakvi zabranjeni predmeti.

4.1.2.7. Kada se koristi rendgenska oprema ili EDS, svaki predmet čija gustoća smanjuje mogućnost osobe koja obavlja zaštitni pregled da analizira sadržaj ručne prtljage, mora se izvaditi iz prtljage. Prtljaga se pregledava ponovno, a izvađeni predmet se pregledava posebno kao ručna prtljaga.

▼M20

4.1.2.8. Svaka torba za koju se utvrdi da sadrži veći električni uređaj pregledava se ponovno nakon što se uređaj iz nje izvadi, a električni uređaj pregledava se posebno, osim ako je ručna prtljaga pregledana opremom sustava za otkrivanje eksploziva (EDS) koja je u skladu sa standardom C2 ili višim.

▼B

4.1.2.9. Psi za otkrivanje eksploziva i oprema za otkrivanje tragova eksploziva (ETD) mogu se koristiti samo kao dopunski način pregleda.

4.1.2.10. Nadležno tijelo može odrediti kategorije ručne prtljage koje, iz objektivnih razloga, podliježu posebnim postupcima pregleda ili se mogu izuzeti od zaštitnog pregleda. O tako utvrđenim kategorijama mora se obavijestiti Komisija.

▼M17

4.1.2.11. Osobe koje pregledavaju ručnu prtljagu rendgenskom opremom ili sustavima za otkrivanje eksploziva (EDS) u pravilu ne provode više od 20 minuta u neprekidnom pregledavanju slika. Nakon svakog od tih razdoblja, osoba koja obavlja zaštitni pregled neće pregledavati slike barem 10 minuta. Ovaj se zahtjev primjenjuje samo kada postoji neprekinut protok slika koje treba pregledati. Postavlja se nadzornik odgovoran za osobe koje obavljaju zaštitni pregled ručne prtljage kako bi se osigurao optimalni sastav tima, kvaliteta rada, osposobljavanje, podrška i ocjenjivanje.

▼B

4.1.2.12. Zaštitni pregled ručne prtljage podliježe također dodatnim odredbama utvrđenim u posebnoj odluci Komisije.

▼M14

4.1.3. Zaštitni pregled tekućina, raspršivača i gelova (LAG)

4.1.3.1. LAG-ovi koje putnici nose sa sobom mogu se izuzeti od zaštitnog pregleda opremom LEDS po ulasku u zaštitno ograničeno područje: (a) ako se LAG-ovi nalaze u pojedinačnim spremnicima čija zapremina nije veća od 100 mililitara ili jednakovrijedno, u jednoj prozirnoj plastičnoj vrećici zapremine najviše 1 litre koja se može ponovno zapečatiti, pri čemu je ta plastična vrećica primjereno popunjena i potpuno zatvorena; ili (b) ako je LAG zapečaćen u namjenskoj vrećici STEB pri lokalnoj kupovini u štićenom području zračne luke; (c) ako LAG u vrećici STEB potječe iz druge zračne luke EU-a ili iz zrakoplova zračnog prijevoznika EU-a te je ponovno zapečaćen u namjenskoj vrećici STEB prije napuštanja zaštitno ograničenog područja zračne luke; (d) ako je zaštitni pregled LAG-a obavljen lokalno pomoću opreme LEDS u štićenom području zračne luke i potom zapečaćen u namjenskoj vrećici STEB. Izuzeća iz podtočaka (c) i (d) prestaju važiti 31. prosinca 2015.

4.1.3.2. Namjenske vrećice STEB iz podtočaka (b) do (d) točke 4.1.3.1: (a) jasno su prepoznatljive kao vrećica STEB iz te zračne luke; (b) unutar njih vidi se dokaz o kupovini ili ponovnom pečaćenju u toj zračnoj luci tijekom prethodna tri sata; (c) podliježu dodatnim odredbama utvrđenim u posebnoj odluci Komisije.

4.1.3.3. Zaštitni pregled LAG-ova također podliježe dodatnim odredbama utvrđenim u posebnoj odluci Komisije.

▼B

4.2. ZAŠTITA PUTNIKA I RUČNE PRTLJAGE

Zaštita putnika i ručne prtljage podliježe također dodatnim odredbama utvrđenim u posebnoj odluci Komisije.

4.3. POTENCIJALNO OPASNI PUTNICI

4.3.1. Nadležno tijelo mora unaprijed u pisanom obliku obavijestiti zračnog prijevoznika o tome da u njegov zrakoplov planira ukrcati potencijalno opasnog putnika.

4.3.2. Ta obavijest mora uključivati sljedeće podatke: (a) identitet i spol osobe; i (b) razlog za prijevoz; i (c) ime i položaj pratitelja, ako je osigurana pratnja; i (d) procjenu rizika koju je obavilo nadležno tijelo, uključujući razloge za praćenje ili nepraćenje; i (e) dogovor o sjedalu koje se utvrđuje unaprijed, ako je potrebno; i (f) prirodu raspoloživih putnih dokumenata. Zračni prijevoznik stavlja ove informacije na raspolaganje zapovjedniku zrakoplova prije ukrcaja putnika u zrakoplov.

4.3.3. Nadležno tijelo mora osigurati da osobe kojima je zakonito oduzeta sloboda uvijek imaju pratnju.

4.4. ZABRANJENI PREDMETI

4.4.1. Putnici ne smiju u zaštitno ograničeno područje ili u zrakoplov unositi predmete navedene u Prilogu 4-C.

4.4.2. Izuzeće od točke 4.4.1 može se odobriti pod uvjetom: (a) da je nadležno tijelo dalo pristanak da se predmet može unijeti; i (b) da je zračni prijevoznik obaviješten o putniku i predmetu koji on nosi, prije ukrcaja putnika u zrakoplov; i (c) da su ispunjena važeća pravila sigurnosti. Ti se predmeti potom smještaju u zrakoplov u štićenim uvjetima.

4.4.3. Zračni prijevoznik osigurava da se putnici prije obavljanja prijave za let obavijeste o zabranjenim predmetima koji su navedeni u Prilogu 4-C.

PRILOG 4-A

ZAHTJEVI ZA RUČNI PREGLED

Detaljni zahtjevi za ručni pregled utvrđeni su u posebnoj odluci Komisije.

▼M19

PRILOG 4-B

PUTNICI I RUČNA PRTLJAGA

TREĆE ZEMLJE, KAO I DRUGE ZEMLJE I PODRUČJA NA KOJA SE U SKLADU S ČLANKOM 355. UGOVORA O FUNKCIONIRANJU EUROPSKE UNIJE NE PRIMJENJUJE GLAVA VI. TOG UGOVORA I ZA KOJE SE PRIZNAJE DA PRIMJENJUJU STANDARDE ZAŠTITE JEDNAKOVRIJEDNE ZAJEDNIČKIM OSNOVNIM STANDARDIMA.

U pogledu putnika i ručne prtljage, za sljedeće treće zemlje, kao i druge zemlje i područja na koja se u skladu s člankom 355. Ugovora o funkcioniranju Europske unije ne primjenjuje glava VI. tog Ugovora, priznaje se da primjenjuju standarde zaštite jednakovrijedne zajedničkim osnovnim standardima.

Sjedinjene Američke Države

Farski otoci, konkretno zračna luka Vagar

Grenland, konkretno zračna luka Kangerlussuaq

Guernsey

Jersey

Otok Man

Komisija bez odgode obavješćuje mjerodavna tijela država članica ako dobije informacije koje ukazuju na to da standardi zaštite sa značajnim utjecajem na cjelokupnu razinu zaštite zračnog prometa u Uniji koje primjenjuje treća zemlja ili druga predmetna zemlja ili područje više nisu jednakovrijedni zajedničkim osnovnim standardima Unije.

Mjerodavna tijela država članica bez odgode se obavješćuju ako Komisija dobije informacije o radnjama, uključujući kompenzacijske mjere, koje potvrđuju da je ponovno uspostavljena jednakovrijednost odgovarajućih standarda zaštite koje primjenjuje treća zemlja ili druga predmetna zemlja ili područje.

▼B

PRILOG 4-C

PUTNICI I RUČNA PRTLJAGA

POPIS ZABRANJENIH PREDMETA

Ne dovodeći u pitanje važeća pravila sigurnosti, putnicima se ne dopušta unošenje sljedećih predmeta u zaštitno ograničena područja i u zrakoplov:

(a) pištolji, vatreno oružje i drugi predmeti koji izbacuju projektile – predmeti koji mogu, ili se čini da mogu, biti upotrijebljeni kako bi uzrokovali ozbiljnu ozljedu izbacivanjem projektila, uključujući: — vatreno oružje svih vrsta, kao što su pištolji, revolveri, puške, sačmarice, — igračke u obliku oružja, replike i imitacije vatrenog oružja, koje bi se zabunom mogle smatrati pravim oružjem, — sastavne dijelove vatrenog oružja, osim optičkih nišana, — oružje s komprimiranim zrakom ili CO2, kao što su pištolji, sačmarice, puške i zračnice s plastičnim kuglicama, — signalne i startne pištolje, — lukove, samostrele i strjelice, — podvodne puške s harpunom ili ostima, — praćke i katapulte;

(b) naprave za omamljivanje – naprave koje su namijenjene posebno za omamljivanje ili imobilizaciju, uključujući: — šokere, kao što su elektro-šokeri, taseri i električne palice, — naprave za omamljivanje i ubijanje životinja, — kemikalije, plinove i raspršivače za oslabljivanje i onesposobljavanje, kao što su raspršivači na bazi muškata, raspršivači na bazi papra, raspršivači na bazi paprike, suzavci, kiselinski raspršivači i raspršivači za odbijanje životinja;

(c) predmeti s oštrim vrhom ili oštrim rubom – predmeti s oštrim vrhom ili oštrim rubom koji se mogu upotrijebiti za nanošenje ozbiljnih ozljeda, uključujući: — predmete namijenjene za sječenje, kao što su sjekire, sjekirice i sjekači, — sjekire za led i pijuke za led, — britve, — noževe za rezanje ambalaže, — noževe s oštricama dužim od 6 cm, — škare s oštricama dužim od 6 cm mjereno od uporišta, — opremu za borilačke vještine s oštrim vrhom ili oštrim rubom, — mačeve i sablje;

(d) obrtnički alati – alati koji se mogu upotrijebiti bilo za nanošenje ozbiljnih ozljeda ili za ugrožavanje sigurnosti zrakoplova, uključujući: — pajsere, — bušilice i svrdla za bušenje, uključujući bežične prijenosne električne bušilice, — alate s oštricom ili drškom dužom od 6 cm koji se mogu upotrijebiti kao oružje, kao što su odvijači i dlijeta, — pile, uključujući bežične prijenosne motorne pile, — letlampe, — pištolje za vijke i pištolje za čavle;

(e) tupi predmeti – predmeti koji se mogu upotrijebiti za nanošenje ozbiljne ozljede kada se njima udari, uključujući: — palice za bejzbol ili softbol, — štapove i palice, kao što su policijske palice, pendreci i gumene palice, — opremu za borilačke vještine;

(f) eksplozivi i zapaljive tvari i naprave – eksplozivi i zapaljive tvari i naprave koji se mogu, ili izgledaju kao da se mogu upotrijebiti za nanošenje ozbiljne ozljede ili za ugrožavanje sigurnosti zrakoplova, uključujući: — municiju, — detonatorske kapsule, — detonatore i štapine, — replike ili imitacije eksplozivnih naprava, — mine, granate i druge eksplozivne vojne naprave, — vatromete i druge pirotehničke predmete, — kanistre i kazete za proizvodnju dima, — dinamit, barut i plastične eksplozive.

▼M14 —————

▼B

5. PREDANA PRTLJAGA

5.0. OPĆE ODREDBE

5.0.1. Ako nije drukčije navedeno, nadležno tijelo, operator zračne luke, zračni prijevoznik ili subjekt odgovoran u skladu s nacionalnim programom zaštite civilnog zračnog prometa iz članka 10. Uredbe (EZ) br. 300/2008 osigurava provedbu mjera navedenih u ovom poglavlju.

5.0.2. Treće zemlje za koje se priznaje da primjenjuju standarde zaštite jednakovrijedne zajedničkim osnovnim standardima što se tiče predane prtljage, navedene su u Prilogu 5-A.

5.0.3. Predana prtljaga koja dolazi iz države članice, u kojoj je zrakoplov bio u tranzitu nakon dolaska iz treće zemlje koja nije navedena u Prilogu 5-A, smatra se predanom prtljagom koja dolazi iz treće zemlje, osim u slučaju kada postoji potvrda da je ta predana prtljaga bila pregledana u toj državi članici.

5.0.4. Za potrebe ovog poglavlja, „zaštićena prtljaga” je pregledana odlazeća predana prtljaga koja je fizički zaštićena kako bi se spriječilo unošenje bilo kakvih predmeta.

▼M19

5.0.5. Upućivanja na treće zemlje u ovom poglavlju i, prema potrebi, u posebnoj odluci Komisije uključuju druge države i područja na koja se, u skladu s člankom 355. Ugovora o funkcioniranju Europske unije, ne primjenjuje glava VI. tog Ugovora.

▼B

5.1. ZAŠTITNI PREGLED PREDANE PRTLJAGE

5.1.1. Za zaštitni pregled predane prtljage koriste se sljedeće metode, bilo pojedinačno ili u kombinaciji: (a) ručni pregled; ili (b) rendgenska oprema; ili (c) sustavi za otkrivanje eksploziva (EDS); ili (d) oprema za otkrivanje tragova eksploziva (ETD); ▼M3 (e) psi za otkrivanje eksploziva. ▼B Kada osoba koja obavlja zaštitni pregled ne može utvrditi sadrži li predana prtljaga bilo kakve zabranjene predmete ili ne, ona se odbija ili se podvrgava ponovnom pregledu dok osoba koja obavlja pregled ne bude zadovoljna rezultatom.

5.1.2. Ručni pregled se sastoji od temeljite ručne provjere prtljage, uključujući njezin sadržaj, kako bi se primjereno osiguralo da ona ne sadrži zabranjene predmete.

5.1.3. Kada se koristi rendgenska oprema ili EDS, svaki predmet čija gustoća smanjuje mogućnost osobe koja obavlja zaštitni pregled da analizira sadržaj prtljage, rezultira njezinim podvrgavanjem drugim načinima pregleda.

5.1.4. Pregled pomoću opreme za otkrivanje tragova eksploziva (ETD) sastoji se od analize uzoraka uzetih iz vanjske i iz unutarnje strane prtljage, kao i iz njezinog sadržaja. Sadržaj se može također ručno pregledati.

5.1.5. Nadležno tijelo može odrediti kategorije predane prtljage koje iz objektivnih razloga podliježu posebnim postupcima zaštitnog pregleda ili se mogu izuzeti od zaštitnog pregleda. O tako utvrđenim kategorijama mora se obavijestiti Komisija.

5.1.6. Zaštitni pregled predane prtljage podliježe također dodatnim odredbama utvrđenim u posebnoj odluci Komisije.

▼M17

5.1.7. Osobe koje pregledavaju predanu prtljagu rendgenskom opremom ili sustavima za otkrivanje eksploziva (EDS) u pravilu ne provode više od 20 minuta u neprekidnom pregledavanju slika. Nakon svakog od tih razdoblja, osoba koja obavlja zaštitni pregled neće pregledavati slike barem 10 minuta. Ovaj se zahtjev primjenjuje samo kada postoji neprekinut protok slika koje treba pregledati. Postavlja se nadzornik odgovoran za osobe koje obavljaju zaštitni pregled ručne prtljage kako bi se osigurao optimalni sastav tima, kvaliteta rada, osposobljavanje, podrška i ocjenjivanje.

▼B

5.2. ZAŠTITA PREDANE PRTLJAGE

5.2.1. Putnicima se ne dopušta pristup zaštitno pregledanoj predanoj prtljazi, osim ako se radi o njihovoj vlastitoj prtljazi i ako su pod nadzorom, kako bi se osiguralo da se: (a) u predanu prtljagu ne unesu nikakvi zabranjeni predmeti, koji su navedeni u Prilogu 5-B; ili (b) nikakvi zabranjeni predmeti, koji su navedeni u Prilogu 4-C ne izvade iz predane prtljage i unesu u zaštitno ograničeno područje ili u zrakoplov.

5.2.2. Predana prtljaga koja nije bila zaštićena od neovlaštenog uplitanja, pregledava se ponovno.

5.2.3. Zaštita predane prtljage podliježe također dodatnim odredbama utvrđenim u posebnoj odluci Komisije.

5.3. UPARIVANJE PREDANE PRTLJAGE

5.3.1. Identifikacija predane prtljage

5.3.1.1. Zračni prijevoznik tijekom postupka ukrcavanja osigurava da putnik predoči valjanu kartu za ukrcaj u zrakoplov ili jednakovrijedan dokument koji odgovara predanoj prtljazi koja je prijavljena za let.

5.3.1.2. Zračni prijevoznik mora imati uspostavljen postupak za identificiranje predane prtljage putnika koji se nisu ukrcali ili koji su napustili zrakoplov prije odlaska.

5.3.1.3. Ako se putnik ne nalazi u zrakoplovu, predana prtljaga koja odgovara njegovoj karti za ukrcaj u zrakoplov ili jednakovrijednom dokumentu, smatra se prtljagom bez pratnje.

5.3.1.4. Zračni prijevoznik mora osigurati da se svaki komad nepraćene predane prtljage može jasno identificirati kao odobren za prijevoz zrakoplovom.

5.3.2. Čimbenici na koje putnik ne može utjecati

5.3.2.1. Razlog radi kojeg je prtljaga postala nepraćenom prtljagom evidentira se prije njezinog utovara u zrakoplov, osim ako se obave zaštitne kontrole iz točke 5.3.3.

5.3.2.2. Dodatne detaljne odredbe o čimbenicima na koje putnik ne može utjecati utvrđene su u posebnoj odluci Komisije.

5.3.3. Primjerene zaštitne kontrole za nepraćenu predanu prtljagu

5.3.3.1. Nepraćena predana prtljaga koja nije obuhvaćena točkom 5.3.2 pregledava se jednom od metoda utvrđenih u točki 5.1.1 pri čemu se, ako je primjereno, primjenjuju dodatni zahtjevi utvrđeni u posebnoj odluci Komisije.

▼M9

5.3.3.2. Predana prtljaga koja je postala nepraćenom prtljagom radi nekih drugih razloga osim onih navedenih u točki 5.3.2, uklanja se iz zrakoplova i ponovno se pregledava prije ponovnog utovara.

▼B

5.3.3.3. Dodatne detaljne odredbe o primjerenim zaštitnim kontrolama za nepraćenu predanu prtljagu utvrđene su u posebnoj odluci Komisije.

5.4. ZABRANJENI PREDMETI

5.4.1. Putnici ne smiju u svojoj predanoj prtljazi nositi predmete navedene u Prilogu 5-B.

5.4.2. Izuzeće od točke 5.4.1 može se odobriti pod uvjetom: (a) da nadležno tijelo ima nacionalna pravila kojima se dopušta nošenje tog predmeta; i (b) da su ispunjena važeća sigurnosna pravila.

5.4.3. Putnici moraju biti obaviješteni o zabranjenim predmetima koji su navedeni u Prilogu 5-B prije obavljanja prijave za let.

▼M19

PRILOG 5-A

PREDANA PRTLJAGA

TREĆE ZEMLJE, KAO I DRUGE ZEMLJE I PODRUČJA NA KOJA SE U SKLADU S ČLANKOM 355. UGOVORA O FUNKCIONIRANJU EUROPSKE UNIJE NE PRIMJENJUJE GLAVA VI. TOG UGOVORA I ZA KOJE SE PRIZNAJE DA PRIMJENJUJU STANDARDE ZAŠTITE JEDNAKOVRIJEDNE ZAJEDNIČKIM OSNOVNIM STANDARDIMA.

U pogledu predane prtljage, za sljedeće treće zemlje, kao i druge zemlje i područja na koja se u skladu s člankom 355. Ugovora o funkcioniranju Europske unije ne primjenjuje glava VI. tog Ugovora, priznaje se da primjenjuju standarde zaštite jednakovrijedne zajedničkim osnovnim standardima.

Sjedinjene Američke Države

Farski otoci, konkretno zračna luka Vagar

Grenland, konkretno zračna luka Kangerlussuaq

Guernsey

Jersey

Otok Man

Komisija bez odgode obavješćuje mjerodavna tijela država članica ako dobije informacije koje ukazuju na to da standardi zaštite sa značajnim utjecajem na cjelokupnu razinu zaštite zračnog prometa u Uniji koje primjenjuje treća zemlja ili druga predmetna zemlja ili područje više nisu jednakovrijedni zajedničkim osnovnim standardima Unije.

Mjerodavna tijela država članica bez odgode se obavješćuju ako Komisija dobije informacije o radnjama, uključujući kompenzacijske mjere, koje potvrđuju da je ponovno uspostavljena jednakovrijednost odgovarajućih standarda zaštite koje primjenjuje treća zemlja ili druga predmetna zemlja ili područje.

▼B

PRILOG 5-B

PREDANA PRTLJAGA

POPIS ZABRANJENIH PREDMETA

Putnici u svojoj predanoj prtljazi ne smiju nositi:

eksplozive i zapaljive tvari i naprave –

eksplozivi i zapaljive tvari i naprave koji se mogu upotrijebiti za nanošenje ozbiljne ozljede ili za ugrožavanje sigurnosti zrakoplova, uključujući:

— municiju,

— detonatorske kapsule,

— detonatore i štapine,

— mine, granate i druge eksplozivne vojne naprave,

— petarde i druge pirotehničke predmete,

— kanistre i kazete za proizvodnju dima,

— dinamit, barut i plastične eksplozive.

6. TERET I POŠTA

6.0. OPĆE ODREDBE

6.0.1. Nadležno tijelo, operator zračne luke, zračni prijevoznik ili subjekt definiran u ovom poglavlju osigurava provedbu mjera navedenih u ovom poglavlju.

▼M9

6.0.2. Za zabranjene predmete u pošiljkama tereta i poštanskim pošiljkama smatra se sljedeće: — sastavljene eksplozivne ili zapaljive naprave koje se ne prenose u skladu s važećim sigurnosnim pravilima.

▼M9 —————

▼M19

6.0.3. Upućivanja na treće zemlje u ovom poglavlju i, prema potrebi, u posebnoj odluci Komisije uključuju druge države i područja na koja se, u skladu s člankom 355. Ugovora o funkcioniranju Europske unije, ne primjenjuje glava VI. tog Ugovora.

▼B

6.1. ZAŠTITNE KONTROLE – OPĆE ODREDBE

6.1.1. Prije utovara u zrakoplov, sav teret i poštu pregledava regulirani agent, osim: (a) ako je potrebne zaštitne kontrole pošiljke obavio regulirani agent i ako je pošiljka bila zaštićena od neovlaštenog uplitanja od trenutka primjene tih zaštitnih kontrola do utovara; ili (b) ako je potrebne zaštitne kontrole pošiljke obavio poznati pošiljatelj i ako je pošiljka bila zaštićena od neovlaštenog uplitanja od trenutka primjene tih zaštitnih kontrola do utovara; ili (c) ako je potrebne zaštitne kontrole pošiljke obavio provjereni pošiljatelj i ako je pošiljka bila zaštićena od neovlaštenog uplitanja od trenutka primjene tih zaštitnih kontrola do utovara te ako se ne prevozi putničkim zrakoplovom; ili (d) ako je pošiljka izuzeta od pregleda te je bila zaštićena od neovlaštenog uplitanja od trenutka kada je postala zračni teret koji se može identificirati ili zračna pošta koja se može identificirati, do utovara.

▼M6

6.1.2. Ako postoji bilo koji razlog za sumnju da je došlo do narušavanja cjelovitosti pošiljke na kojoj su bile primijenjene zaštitne kontrole, ili da pošiljka nije bila zaštićena od neovlaštenog uplitanja od trenutka primjene tih kontrola, tu pošiljku prije ukrcaja u zrakoplov mora pregledati regulirani agent. S pošiljkama za koje se čini da je kod njih došlo do značajnog narušavanja cjelovitosti ili koje su sumnjive na neki drugi način, postupa se kao s visokorizičnim teretom ili poštom (HRCM) u skladu s točkom 6.7.

▼B

6.1.3. Osoba koja smije bez pratnje pristupiti zračnom teretu ili zračnoj pošti koji se mogu identificirati i na kojima su bile primijenjene potrebne zaštitne kontrole, morala je uspješno proći provjeru podobnosti ili provjeru prije zapošljavanja u skladu s točkom 11.1.

6.2. ZAŠTITNI PREGLED

6.2.1. Zaštitni pregled

6.2.1.1. Pri zaštitnom pregledu tereta ili pošte: (a) upotrebljavaju se sredstva ili metode kojima će se najvjerojatnije otkriti zabranjeni predmeti, uvažavajući pri tom prirodu same pošiljke; i (b) upotrijebljena sredstva ili metode moraju biti takvoga standarda koji je dostatan za primjereno osiguravanje da u pošiljci nisu skriveni nikakvi zabranjeni predmeti.

6.2.1.2. Kada osoba koja obavlja zaštitni pregled ne može biti u potpunosti sigurna da u pošiljci nisu skriveni nikakvi zabranjeni predmeti, pošiljka se odbija ili se podvrgava ponovnom pregledu dok osoba koja obavlja pregled ne bude zadovoljna rezultatom.

6.2.1.3. Zaštitni pregled tereta i pošte podliježe također dodatnim odredbama utvrđenim u posebnoj odluci Komisije.

▼M17

6.2.1.4. Osobe koje pregledavaju teret rendgenskom opremom ili sustavima za otkrivanje eksploziva (EDS) u pravilu ne provode više od 20 minuta u neprekidnom pregledavanju slika. Nakon svakog od tih razdoblja, osoba koja obavlja zaštitni pregled neće pregledavati slike barem 10 minuta. Ovaj se zahtjev primjenjuje samo kada postoji neprekinut protok slika koje treba pregledati.

▼M18

6.2.1.5. Teret i pošta pregledavaju se na najmanje jedan od sljedećih načina u skladu s Prilogom 6-J: (a) ručnom pretragom; (b) rendgenskom opremom; (c) sustavima za otkrivanje eksploziva; (d) s pomoću pasa za otkrivanje eksploziva (EDD); (e) opremom za ETD; (f) vizualnom provjerom; (g) detektorima metala (MDE). Kada osoba koja obavlja zaštitni pregled ne može utvrditi sadržavaju li teret ili pošta zabranjene predmete ili ne, oni se odbijaju ili se podvrgavaju ponovnom zaštitnom pregledu dok osoba koja obavlja zaštitni pregled ne bude zadovoljna rezultatom.

6.2.1.6. Sljedeća se sredstva ili metoda mogu primijeniti samo kad zbog prirode pošiljke nije moguće primijeniti nijedno drugo sredstvo ili nijednu drugu metodu utvrđenu točkom 6.2.1.5.: ostale odgovarajuće zaštitne kontrole ako ih je odgovarajuće tijelo odobrilo i o njima obavijestilo Komisiju.

▼B

6.2.2. Izuzeća od zaštitnog pregleda

Odredbe za izuzeća od zaštitnog pregleda utvrđene su u posebnoj odluci Komisije.

6.3. REGULIRANI AGENTI

6.3.1. Odobravanje reguliranih agenata

6.3.1.1. Regulirane agente odobrava nadležno tijelo. Odobrenje za reguliranog agenta specifično je za lokaciju. Svaki subjekt koji izvodi zaštitne kontrole iz točke 6.3.2 odobrava se kao regulirani agent. To uključuje treće strane koje pružaju usluge logistike i koje su odgovorne za integrirane usluge vođenja skladišta i prijevoza te zračne prijevoznike i pružatelje usluga u zračnom prijevozu. Regulirani agent može sklopiti podizvođački ugovor: (a) za bilo koju od zaštitnih kontrola iz točke 6.3.2, s drugim reguliranim agentom; (b) za bilo koju od zaštitnih kontrola iz točke 6.3.2, s drugim subjektom, kada se kontrole izvode na vlastitoj lokaciji reguliranog agenta ili u zračnoj luci, i obuhvaćene su programom zaštite reguliranog agenta ili zračne luke; (c) za bilo koju od zaštitnih kontrola iz točke 6.3.2, s drugim subjektom, kada se kontrole primjenjuju na nekoj drugoj lokaciji, a ne na vlastitoj lokaciji reguliranog agenta ili u zračnoj luci, i ako je nadležno tijelo taj subjekt certificiralo ili odobrilo i stavilo na popis za pružanje tih usluga; (d) za zaštitu i prijevoz pošiljaka, s prijevoznikom koji ispunjava zahtjeve iz točke 6.6.

6.3.1.2. Nadležno tijelo svake države članice u svom nacionalnom programu zaštite civilnog zračnog prometa iz članka 10. Uredbe (EZ) br. 300/2008 određuje odgovornosti za provedbu sljedećeg postupka odobravanja reguliranih agenata: (a) podnositelj zahtjeva traži odobrenje od nadležnog tijela države članice u kojoj se nalaze lokacije uključene u zahtjev. Podnositelj zahtjeva dostavlja dotičnom nadležnom tijelu program zaštite. U programu se opisuju metode i postupci kojih se agent mora pridržavati kako bi ispunio zahtjeve Uredbe (EZ) br. 300/2008 i njezinih provedbenih akata. U programu se također opisuje kako sam agent nadzire sukladnost s tim metodama i postupcima. Program zaštite zračnog prijevoznika u kojem se opisuju metode i postupci koje zračni prijevoznik mora slijediti kako bi ispunio zahtjeve Uredbe (EZ) br. 300/2008 i njezinih provedbenih akata, smatra se ispunjavanjem zahtjeva za program zaštite reguliranog agenta. Podnositelj zahtjeva mora također dostaviti „Izjavu o obvezama – regulirani agent” sadržanu u Prilogu 6-A. Ovu izjavu potpisuje pravni zastupnik podnositelja zahtjeva ili osoba odgovorna za zaštitu. Potpisanu izjavu zadržava dotično nadležno tijelo; ▼M19 (b) nadležno tijelo, ili ocjenjivač zaštite zračnog prometa EU-a koji djeluje u njegovo ime, ocjenjuje program zaštite i zatim na licu mjesta vrednuje navedene lokacije kako bi ocijenio ispunjava li podnositelj zahtjeva zahtjeve Uredbe (EZ) br. 300/2008 i njezinih provedbenih akata. Osim za zahtjeve navedene u točki 6.2., ispitivanje lokacije podnositelja zahtjeva od strane relevantnih carinskih tijela u skladu s člankom 14.n Uredbe Komisije (EEZ) br. 2454/93 ( 8 ) smatra se vrednovanjem na licu mjesta ako je provedeno ne više od 3 godine prije dana kada podnositelj zahtjeva traži odobrenje za reguliranog agenta. Certifikat AEO i odgovarajuću procjenu carinskih tijela podnositelj zahtjeva stavlja na raspolaganje za daljnji pregled; ▼B (c) ako je nadležno tijelo zadovoljno s podacima dobivenim na temelju točaka (a) i (b), ono osigurava da se potrebni podaci o agentu unesu u „ ►M17 Bazu podataka Unije o sigurnosti lanca opskrbe ◄ ” najkasnije sljedeći radni dan. Pri unosu u bazu podataka, nadležno tijelo svakoj odobrenoj lokaciji dodjeljuje jedinstvenu alfanumeričku oznaku u standardnom formatu. Ako nadležno tijelo nije zadovoljno s podacima dobivenim na temelju točaka (a) i (b), ono o razlozima odmah obavješćuje subjekt koji je tražio odobrenje za reguliranog agenta. Kada se u programu zaštite zračnog prijevoznika opisuju metode i postupci koje zračni prijevoznik mora slijediti kako bi ispunio zahtjeve Uredbe (EZ) br. 300/2008 i njezinih provedbenih akata, može se smatrati da zračni prijevoznik ispunjava zahtjeve iz točaka (a) i (b) za sve lokacije navedene u programu. Provjera na samoj lokaciji navedenoj u programu zaštite zračnog prijevoznika, izvodi se najkasnije 2 godine nakon stupanja ove Uredbe na snagu. Kada je regulirani agent odobren u skladu bilo s Uredbom Komisije (EZ) br. 2320/2002 ili Uredbom Komisije (EZ) br. 820/2008 i Odlukom Komisije C(2008) 4333, on se može smatrati reguliranim agentom u smislu Uredbe (EZ) br. 300/2008 i njezinih provedbenih akata za sve lokacije na kojima je provedena provjera na licu mjesta; (d) regulirani agent se ne smatra odobrenim dok podaci o njemu nisu objavljeni u „ ►M17 Bazi podataka Unije o sigurnosti lanca opskrbe ◄ ”.

6.3.1.3. Regulirani agent imenuje najmanje jednu osobu na svakoj lokaciji koja je odgovorna za provedbu predanog programa zaštite. Ta je osoba morala uspješno proći provjeru podobnosti u skladu s točkom 11.1.

6.3.1.4. Regulirani agent se ponovno vrednuje u redovitim vremenskim razmacima koji nisu duži od 5 godina. To uključuje provjeru na samoj lokaciji kako bi se ocijenilo ispunjava li regulirani agent još uvijek zahtjeve Uredbe (EZ) br. 300/2008 i njezinih provedbenih akata. Inspekcija u prostorijama reguliranog agenta koju provodi nadležno tijelo u skladu s nacionalnim programom kontrole kvalitete može se smatrati vrednovanjem na samoj lokaciji, pod uvjetom da obuhvaća sve zahtjeve potrebne za odobrenje. Osim za zahtjeve navedene u točki 6.2., ispitivanje lokacije reguliranog agenta koje obavljaju nadležna carinska tijela u skladu s člankom 14.n Uredbe (EEZ) br. 2454/93 smatra se vrednovanjem na licu mjesta.

▼M19

6.3.1.5. Ako nadležno tijelo utvrdi da regulirani agent više ne ispunjava zahtjeve Uredbe (EZ) br. 300/2008 i njezinih provedbenih akata, ono opoziva status reguliranog agenta za navedenu lokaciju ili lokacije. Ako subjekt više nije nositelj certifikata AEO iz točke (b) ili (c) članka 14.a stavka 1. Uredbe (EEZ) br. 2454/93 ili ako taj certifikat AEO više nije pravovaljan zbog nesukladnosti s člankom 14.k te Uredbe, nadležno tijelo mora poduzeti odgovarajuće mjere kako bi se uvjerilo da regulirani agent udovoljava zahtjevima Uredbe (EZ) br. 300/2008. Subjekt je dužan obavijestiti nadležno tijelo o svim promjenama koje se tiču njegova certifikata AEO u smislu točke (b) ili (c) članka 14.a stavka 1. Uredbe (EEZ) br. 2454/93. Odmah nakon opoziva, a u svakom slučaju u roku od 24 sata, nadležno tijelo mora osigurati da se promjena statusa bivšeg reguliranog agenta unese u „Bazu podataka Unije o sigurnosti lanca opskrbe”.

▼B

6.3.1.6. Ne dovodeći u pitanje pravo svake države članice da primjenjuje mjere više razine zaštite u skladu s člankom 6. Uredbe (EZ) br. 300/2008, regulirani agent koji je odobren u skladu s točkom 6.3 priznaje se u svim državama članicama.

6.3.1.7. Zahtjevi iz točke 6.3.1, osim točke 6.3.1.2 podtočke (d), ne primjenjuju se kada se kao regulirani agent odobrava samo nadležno tijelo.

▼M19

6.3.1.8. Nadležno tijelo mora carinskim tijelima staviti na raspolaganje sve podatke koji se odnose na status reguliranog agenta koji bi mogli biti relevantni za posjedovanje certifikata AEO kako je navedeno u točki (b) ili (c) članka 14.a stavka 1. Uredbe (EEZ) br. 2454/93. To uključuje informacije koje se odnose na nova odobrenja za regulirane agente, opoziv statusa reguliranog agenta, obnavljanje i inspekcije, rasporede vrednovanja i rezultate tih procjena. Najkasnije do 1. ožujka 2015. treba uspostaviti modalitete za razmjenu ovih informacija između nadležnog tijela i nacionalnih carinskih tijela.

▼B

6.3.2. Zaštitne kontrole koje primjenjuje regulirani agent

6.3.2.1. Pri prihvaćanju bilo kojih pošiljaka, regulirani agent mora utvrditi je li subjekt od kojeg su pošiljke primljene regulirani agent, poznati pošiljatelj, provjereni pošiljatelj ili ništa od toga.

6.3.2.2. Osoba koja isporučuje pošiljke reguliranom agentu ili zračnom prijevozniku mora predočiti identifikacijsku iskaznicu, putovnicu, vozačku dozvolu ili drugi dokument na kojem se nalazi njegova fotografija i koji je izdalo ili priznalo nacionalno nadležno tijelo. Ta iskaznica ili dokument služi za utvrđivanje identiteta osobe koja isporučuje pošiljke.

▼M19

6.3.2.3. Regulirani agent mora osigurati da se pošiljke koje nisu prošle sve potrebne zaštitne kontrole: (a) pregledaju u skladu s točkom 6.2.; ili (b) zaprime na skladištenje pod isključivom nadležnošću reguliranog agenta, ne budu označene kao pošiljka za ukrcaj u zrakoplov prije nego što se odaberu, i odaberu samostalno bez ikakve intervencije pošiljatelja ili bilo koje fizičke ili pravne osobe osim onih koje je regulirani agent imenovao i obučio za tu svrhu. Točka (b) može se primijeniti samo ako pošiljatelj ne može znati da će se pošiljka prevesti zrakom.

▼M17

6.3.2.4. Nakon primjene zaštitnih kontrola iz točaka 6.3.2.1. do 6.3.2.3. ove Uredbe i točke 6.3. Odluke Komisije 2010/774/EU, regulirani agent osigurava: (a) da je pristup bez pratnje tim pošiljkama ograničen na ovlaštene osobe; te (b) da su pošiljke zaštićene od neovlaštenog uplitanja do njihove predaje drugom reguliranom agentu ili zračnom prijevozniku. Smatra se da su pošiljke tereta i pošte koje se nalaze u kritičnoj zoni zaštitnog ograničenog područja zaštićene od neovlaštenog uplitanja. Pošiljke tereta i pošte koje se ne nalaze u kritičnoj zoni zaštitnog ograničenog područja smještene su u dijelovima s kontrolom pristupa prostorija reguliranog agenta ili, ako nisu smještene u tim dijelovima, — fizički su zaštićene kako bi se spriječilo unošenje zabranjenog predmeta, ili — ne smiju biti ostavljene bez nadzora te je pristup ograničen osobama koje sudjeluju u zaštiti i rukovanju teretom.

▼B

6.3.2.5. Nakon primjene zaštitnih kontrola iz točaka 6.3.2.1 do 6.3.2.4 ove Uredbe, regulirani agent osigurava da je svakoj pošiljci predanoj zračnom prijevozniku ili drugom reguliranom agentu priložena primjerena dokumentacija, bilo u obliku zrakoplovnog teretnog lista ili u posebnoj izjavi, u elektroničkom ili u pisanom obliku.

▼M9

6.3.2.6. Ta se dokumentacija stavlja na raspolaganje za inspekciju nadležnom tijelu na bilo kojoj točki prije nego što se pošiljka utovari u zrakoplov te kasnije tijekom leta ili tijekom 24 sata, što god dulje traje, i sadrži sljedeće podatke: (a) jedinstvenu alfanumeričku oznaku reguliranog agenta, primljenu od nadležnog tijela; (b) jedinstvenu oznaku pošiljke, kao što je broj (internog ili glavnog) zrakoplovnog teretnog lista; (c) sadržaj pošiljke, osim za pošiljke navedene u točki 6.2.3 podtočkama (d) i (e) Odluke Komisije C(2010) 774 konačna od 13. travnja 2010. ( 9 ); (d) zaštitni status pošiljke, za koji se navodi: — „SPX”, znači sigurno za putnički, isključivo teretni i isključivo poštanski zrakoplov, ili — „SCO”, znači sigurno za putnički, isključivo teretni i isključivo poštanski zrakoplov, ili — „SHR”, znači sigurno za putnički, teretni ili poštanski zrakoplov u skladu sa zahtjevima visokog rizika; ▼M19 (e) razlog na temelju kojeg je izdan zaštitni status, gdje se navodi: — „KC”, što znači primljeno od poznatog pošiljatelja, ili — „AC”, što znači primljeno od provjerenog pošiljatelja, ili — „RA”, što znači odabrano od reguliranog agenta, ili — sredstva ili metoda pregleda koji je proveden, ili — razlog za izuzeće pošiljke od pregleda; ▼M9 (f) ime osobe koja je izdala zaštitni status, ili jednakovrijednu identifikaciju, te datum i vrijeme izdavanja; (g) jedinstvenu oznaku dobivenu od nadležnog tijela, bilo kojeg reguliranog agenta koji je prihvatio zaštitni status, koji je za pošiljku izdao drugi regulirani agent. Regulirani agent koji predaje pošiljku drugom reguliranom agentu ili zračnom prijevozniku može također odlučiti predati samo podatke koji se traže u skladu s podtočkama (a) do (e) i (g) te zadržati podatke koji se traže u skladu s podtočkom (f) tijekom trajanja leta/letova ili na 24 sata, ovisno o tome što je duže.

▼M9

6.3.2.7. U slučaju objedinjavanja smatra se da su zahtjevi iz točaka 6.3.2.5 i 6.3.2.6 ispunjeni, ako: (a) regulirani agent koji obavlja objedinjavanje zadrži podatke koji se zahtijevaju u točki 6.3.2.6 podtočkama od (a) do (g) za svaku pojedinu pošiljku tijekom trajanja leta ili tijekom 24 sata, što god dulje traje; i (b) dokumentacija koja prati objedinjavanje sadrži alfanumeričku oznaku reguliranog agenta koji je obavio objedinjavanje, jedinstvenu oznaku objedinjavanja i njezin sigurnosni status. Podtočka (a) ne zahtjeva se za objedinjavanja kod kojih se uvijek obavlja zaštitni pregled ili koje su izuzete od zaštitnog pregleda u skladu s točkom 6.2.3 podtočkama (d) i (e) Odluke C(2010) 774, ako regulirani agent objedinjavanja daje jedinstvenu oznaku i navede sigurnosni status te jedan razlog zašto je sigurnosni status izdan.

▼B

6.3.2.8. Pri prihvaćanju pošiljaka na kojima prethodno nisu bile primijenjene sve potrebne zaštitne kontrole, regulirani agent može također odlučiti da ne primijeni zaštitne kontrole iz točke 6.3.2, nego da preda pošiljke drugom reguliranom agentu koji će osigurati primjenu tih zaštitnih kontrola. Zaštitne kontrole koje primjenjuje regulirani agent podliježu također dodatnim odredbama utvrđenim u posebnoj odluci Komisije.

▼M17

6.3.2.9. Regulirani agent osigurava da je sve osoblje koje primjenjuje zaštitne kontrole zaposleno i osposobljeno u skladu sa zahtjevima iz poglavlja 11. te da je sve osoblje koje ima pristup teretu koji se može identificirati ili zračnoj pošti koja se može identificirati na koje su bile primijenjene zaštitne kontrole zaposleno i prošlo osposobljavanje za svjesnost o zaštiti u skladu sa zahtjevima iz poglavlja 11.

▼B

6.4. POZNATI POŠILJATELJI

6.4.1. Odobravanje poznatih pošiljatelja

6.4.1.1. Poznate pošiljatelje odobrava nadležno tijelo. Odobrenje za poznatog pošiljatelja specifično je za lokaciju.

▼M19

6.4.1.2. Nadležno tijelo svake države članice u svom nacionalnom programu zaštite civilnog zračnog prometa iz članka 10. Uredbe (EZ) br. 300/2008 određuje odgovornosti za provedbu sljedećih postupaka za odobrenje poznatih pošiljatelja: (a) podnositelj zahtjeva traži odobrenje od nadležnog tijela države članice u kojoj se nalazi njegova lokacija. Podnositelju zahtjeva dostavljaju se „Smjernice za poznate pošiljatelje” kako je navedeno u Prilogu 6.-B i „Kontrolna lista za vrednovanje poznatih pošiljatelja” kako je navedeno u Prilogu 6.-C; (b) nadležno tijelo, ili ocjenjivač zaštite zračnog prometa EU-a koji djeluje u njegovo ime, mora provjeriti navedene lokacije kako bi se ocijenilo ispunjava li podnositelj zahtjeva zahtjeve Uredbe (EZ) br. 300/2008 i njezinih provedbenih akata. Kako bi se ocijenilo ispunjava li podnositelj zahtjeva ove zahtjeve, nadležno tijelo ili ocjenjivač zaštite zračnog prometa EU-a koji djeluje u njegovo ime mora koristiti „Kontrolnu listu za vrednovanje poznatih pošiljatelja” kako je navedeno u Prilogu 6.-C. Ova kontrolna lista uključuje izjavu o obvezama koju mora potpisati pravni zastupnik podnositelja zahtjeva ili osoba koja je na toj lokaciji odgovorna za zaštitu. Nakon popunjavanja kontrolne liste za vrednovanje, s podacima sadržanima u njoj postupa se kao s povjerljivim podacima. Potpisanu izjavu zadržava dotično nadležno tijelo ili je zadržava ocjenjivač zaštite zračnog prometa EU-a te je na zahtjev stavlja na raspolaganje dotičnom nadležnom tijelu; (c) ispitivanje lokacije podnositelja zahtjeva od strane relevantnih carinskih tijela u skladu s člankom 14.n Uredbe Komisije (EEZ) br. 2454/93 smatra se vrednovanjem na licu mjesta ako je provedeno ne više od 3 godine prije dana kada podnositelj zahtjeva traži odobrenje za reguliranog agenta. U tim slučajevima, podnositelj zahtjeva mora upisati potrebne podatke u Prvi dio „Kontrolne liste za vrednovanje poznatih pošiljatelja” kako je navedeno u Prilogu 6.-C i poslati je nadležnom tijelu zajedno s izjavom o obvezama koju potpisuje pravni zastupnik podnositelja zahtjeva ili osoba koja je na toj lokaciji odgovorna za zaštitu. Certifikat AEO i odgovarajuću procjenu carinskih tijela podnositelj zahtjeva stavlja na raspolaganje za daljnji pregled. Potpisanu izjavu zadržava dotično nadležno tijelo ili je zadržava ocjenjivač zaštite zračnog prometa EU-a te je na zahtjev stavlja na raspolaganje dotičnom nadležnom tijelu; (d) ako je nadležno tijelo zadovoljno podacima danim na temelju točaka (a) i (b) ili (a) i (c), ovisno što je primjenjivo, ono mora osigurati da se potrebni podaci o pošiljatelju unesu u „Bazu podataka Unije o sigurnosti lanca opskrbe” najkasnije sljedeći radni dan. Pri unosu u bazu podataka, nadležno tijelo svakoj odobrenoj lokaciji dodjeljuje jedinstvenu alfanumeričku oznaku u standardnom formatu. Ako nadležno tijelo nije zadovoljno podacima danim na temelju točaka (a) i (b) ili (a) i (c), ovisno što je primjenjivo, ono o razlozima odmah obavješćuje subjekt koji je tražio odobrenje za poznatog pošiljatelja; (e) poznati pošiljatelj ne smatra se odobrenim dok podaci o njemu nisu navedeni u „Bazi podataka Unije o sigurnosti lanca opskrbe”.

▼B

6.4.1.3. Poznati pošiljatelj na svakoj lokaciji imenuje najmanje jednu osobu koja je odgovorna za primjenu i nadzor provedbe zaštitnih kontrola na toj lokaciji. Ta je osoba morala uspješno proći provjeru podobnosti.

6.4.1.4. Poznati pošiljatelj se ponovno vrednuje u redovitim vremenskim razmacima koji nisu duži od 5 godina. To uključuje provjeru na samoj lokaciji kako bi se ocijenilo ispunjava li poznati pošiljatelj još uvijek zahtjeve Uredbe (EZ) br. 300/2008 i njezinih provedbenih akata. Inspekcija u prostorijama poznatog pošiljatelja koju provodi nadležno tijelo u skladu s nacionalnim programom kontrole kvalitete, može se smatrati vrednovanjem na samoj lokaciji, pod uvjetom da obuhvaća sva područja navedena u kontrolnoj listi iz Priloga 6-C. Ispitivanje lokacije poznatog pošiljatelja koje obavljaju nadležna carinska tijela u skladu s člankom 14.n Uredbe (EEZ) br. 2454/93 smatra se vrednovanjem na licu mjesta.

▼M19

6.4.1.5. Ako nadležno tijelo utvrdi da poznati pošiljatelj više ne ispunjava zahtjeve Uredbe (EZ) br. 300/2008 i njezinih provedbenih akata, ono opoziva status poznatog pošiljatelja za navedenu lokaciju ili lokacije. Ako subjekt više nije nositelj certifikata AEO iz točke (b) ili (c) članka 14.a stavka 1. Uredbe (EEZ) br. 2454/93 ili ako taj certifikat AEO više nije pravovaljan zbog nesukladnosti s člankom 14.k te Uredbe, nadležno tijelo mora poduzeti odgovarajuće mjere kako bi se uvjerilo da poznati pošiljatelj udovoljava zahtjevima Uredbe (EZ) br. 300/2008. Subjekt je dužan obavijestiti nadležno tijelo o svim promjenama koje se tiču njegova certifikata AEO u smislu točke (b) ili (c) članka 14.a stavka 1. Uredbe (EEZ) br. 2454/93. Odmah nakon opoziva, a u svakom slučaju u roku od 24 sata, nadležno tijelo mora osigurati da se promjena statusa bivšeg poznatog pošiljatelja unese u „Bazu podataka Unije o sigurnosti lanca opskrbe”.

▼B

6.4.1.6. Ne dovodeći u pitanje pravo svake države članice da primjenjuje mjere više razine zaštite u skladu s člankom 6. Uredbe (EZ) br. 300/2008, poznati pošiljatelj koji je odobren u skladu s točkom 6.4 priznaje se u svim državama članicama. Poznati pošiljatelji odobreni u skladu s točkom 6.4.1.2 podtočkom (d) podliježu također dodatnim odredbama utvrđenim u posebnoj odluci Komisije.

▼M19

6.4.1.7. Nadležno tijelo mora carinskim tijelima staviti na raspolaganje sve podatke koji se odnose na status poznatog pošiljatelja koji bi mogli biti relevantni za posjedovanje certifikata AEO kako je navedeno u točki (b) ili (c) članka 14.a stavka 1. Uredbe (EEZ) br. 2454/93. To uključuje informacije koje se odnose na nova odobrenja za poznate pošiljatelje, opoziv statusa poznatog pošiljatelja, obnavljanje i inspekcije, rasporede provjera i rezultate tih procjena. Najkasnije do 1. ožujka 2015. treba uspostaviti modalitete za razmjenu ovih informacija između nadležnog tijela i nacionalnih carinskih tijela.

▼B

6.4.2. Zaštitne kontrole koje izvodi poznati pošiljatelj

6.4.2.1. Poznati pošiljatelj osigurava: (a) razinu zaštite na lokaciji ili u prostorijama, koja je dostatna za zaštitu zračnog tereta koji se može identificirati i zračne pošte koja se može identificirati, od neovlaštenog uplitanja; i ▼M17 (b) da je sve osoblje koje primjenjuje zaštitne kontrole zaposleno i osposobljeno u skladu sa zahtjevima iz poglavlja 11. te da je sve osoblje koje ima pristup teretu koji se može identificirati ili zračnoj pošti koja se može identificirati na koje su bile primijenjene zaštitne kontrole zaposleno i prošlo osposobljavanje za svjesnost o zaštiti u skladu sa zahtjevima iz poglavlja 11.; te ▼B (c) zaštitu od neovlaštenog uplitanja ili narušavanja cjelovitosti zračnog tereta koji se može identificirati i zračne pošte koja se može identificirati, tijekom pripreme, pakiranja, skladištenja, otpreme i/ili prijevoza. Ako iz bilo kojeg razloga na pošiljku nisu bile primijenjene zaštitne kontrole, ili ako pošiljku ne šalje poznati pošiljatelj u svoje ime, poznati pošiljatelj to mora jasno naznačiti reguliranom agentu kako bi se mogla primijeniti točka 6.3.2.3.

6.4.2.2. Poznati pošiljatelj se slaže da se pošiljke na koje nisu bile primijenjene primjerene zaštitne kontrole, pregledaju u skladu s točkom 6.2.1.

6.5. PROVJERENI POŠILJATELJI

6.5.1. Provjerene pošiljatelje odobrava regulirani agent.

6.5.2. Za imenovanje provjerenog pošiljatelja primjenjuje se sljedeći postupak: (a) regulirani agent dostavlja subjektu „Upute za zaštitu zračnog prometa za provjerene pošiljatelje” i „Izjavu o obvezama – provjereni pošiljatelj” sadržane u Prilogu 6-D. Te upute i izjavu reguliranom agentu daje nadležno tijelo države članice u kojoj se nalazi njegova lokacija; (b) subjekt reguliranom agentu dostavlja potpisanu „Izjavu o obvezama – provjereni pošiljatelj” sadržanu u Prilogu 6-D, osim ako subjekt ima certifikat AEO iz točke (b) ili (c) članka 14.a stavka 1. Uredbe Komisije (EZ) br. 1875/2006 o izmjeni Uredbe (EEZ) br. 2454/93. Subjekt također imenuje najmanje jednu osobu koja je odgovorna za zaštitu u njegovim prostorijama i obavješćuje reguliranog agenta o imenu te osobe i o njezinim podacima za kontakt. Kada je primjereno, potpisanu izjavu zadržava regulirani agent te je na zahtjev stavlja na raspolaganje dotičnom nadležnom tijelu. Kada se na temelju certifikata AEO izostavi zahtjev za ispunjavanje Izjave o obvezama, provjereni pošiljatelj mora odmah obavijestiti reguliranog agenta ako više nije imatelj takvog certifikata; (c) regulirani agent obavlja vrednovanje utvrđivanjem sljedećih podataka o potencijalno provjerenom pošiljatelju: — podaci o poduzeću, uključujući bona fide poslovnu adresu, i — priroda poslovanja, i — podaci za kontakt, uključujući podatke za kontakt osobe ili osoba odgovornih za zaštitu, i — porezni broj za PDV ili matični broj poduzeća, i — u slučaju izuzeća na temelju točke 6.5.2 podtočke (b), broj certifikata AEO; (d) ako je regulirani agent zadovoljan informacijama danim na temelju točaka (b) i (c), tada može imenovati subjekt provjerenim pošiljateljem.

6.5.3. Regulirani agent održava bazu podataka s informacijama iz točke 6.5.2 podtočke (c). Ta baza podataka je na raspolaganju za inspekciju nadležnom tijelu.

6.5.4. Ako na računu provjerenog pošiljatelja tijekom razdoblja od 2 godine nema nikakvih aktivnosti što se tiče zračnog prijevoza tereta ili pošte, status provjerenog pošiljatelja prestaje.

6.5.5. Ako nadležno tijelo ili regulirani agent utvrdi da se provjereni pošiljatelj više ne pridržava uputa koje su sadržane u Prilogu 6-D, regulirani agent odmah opoziva status provjerenog pošiljatelja.

6.5.6. Ako iz bilo kojeg razloga na pošiljku nisu bile primijenjene zaštitne kontrole navedene u „Uputama za zaštitu zračnog prometa za provjerene pošiljatelje”, ili ako pošiljku ne šalje provjereni pošiljatelj u svoje ime, provjereni pošiljatelj to mora jasno naznačiti reguliranom agentu, kako bi se mogla primijeniti točka 6.3.2.3.

6.6. ZAŠTITA TERETA I POŠTE

6.6.1. Zaštita tereta i pošte tijekom prijevoza

6.6.1.1. Kako bi se osiguralo da pošiljke, na koje su bile primijenjene potrebne zaštitne kontrole, budu zaštićene od neovlaštenog uplitanja tijekom prijevoza: ▼M9 (a) pošiljke pakira ili pečati regulirani agent, poznati pošiljatelj ili provjereni pošiljatelj kako bi se osiguralo da je vidljivo svako nedozvoljeno diranje; kad to nije moguće poduzimaju se alternativne zaštitne mjere kako bi se osigurala cjelovitost pošiljke; i ▼B (b) tovarni prostor u vozilu u kojem se prevoze pošiljke mora biti zaključan ili zapečaćen, ili ako se radi o vozilima sa stranicama od tkanine on mora biti osiguran kablovima TIR kako bi svaki pokušaj narušavanja cjelovitosti bio očigledan, ili se prostor za utovar vozila s niskim dnom drži pod nadzorom; i ili ▼M19 (c) prijevoznik koji je sklopio sporazum o prijevozu s reguliranim agentom, poznatim pošiljateljem ili provjerenim pošiljateljem, osim ako je on sam odobren za reguliranog agenta, treba potvrditi izjavu prijevoznika koja je sadržana u Prilogu 6.-E. Potpisanu izjavu zadržava regulirani agent, poznati pošiljatelj ili provjereni pošiljatelj u čije se ime prevozi. Na zahtjev se primjerak potpisane izjave također stavlja na raspolaganje reguliranom agentu ili zračnom prijevozniku koji prima pošiljku ili dotičnom nadležnom tijelu; ili ▼B (d) prijevoznik reguliranom agentu, poznatom pošiljatelju ili provjerenom pošiljatelju za kojeg obavlja prijevoz daje dokaz da ga je certificiralo ili odobrilo nadležno tijelo. Ovaj dokaz uključuje zahtjeve sadržane u Prilogu 6-E, a primjerke zadržava dotični regulirani agent, poznati pošiljatelj ili provjereni pošiljatelj. Na zahtjev se primjerak također stavlja na raspolaganje reguliranom agentu ili zračnom prijevozniku koji prima pošiljku ili drugom nadležnom tijelu.

6.6.1.2. Točka 6.6.1.1 podtočke (b), (c) i (d) ne primjenjuju se tijekom prijevoza u štićenom području.

▼M17

6.6.2. Zaštita tereta i pošte u zračnim lukama za utovar na zrakoplov

▼B

6.6.2.1. Smatra se da su pošiljke tereta i pošte, koje se nalaze u kritičnoj zoni, zaštićene od neovlaštenog uplitanja.

▼M17

6.6.2.2. Pošiljke tereta i pošte koje se ne nalaze u kritičnoj zoni zaštitnog ograničenog područja smještene su u dijelovima s kontrolom pristupa prostorija reguliranog agenta ili, ako nisu smještene u tim dijelovima, smatra se da su zaštićene od neovlaštenog uplitanja ako: (a) fizički su zaštićene tako da bude spriječeno unošenje zabranjenog predmeta; ili (b) nisu ostavljene bez nadzora te je pristup ograničen osobama koje sudjeluju u zaštiti i utovaru tereta i pošte na zrakoplov.

▼M6

6.7. VISOKORIZIČNI TERET I POŠTA (HRCM)

Odredbe za visokorizični teret i poštu utvrđene su u posebnoj Odluci Komisije.

▼M11

6.8. ZAŠTITA TERETA I POŠTE KOJI SE PREVOZE U UNIJU IZ TREĆIH ZEMALJA

6.8.1. Imenovanje zračnih prijevoznika

6.8.1.1. Svakog zračnog prijevoznika koji prevozi teret ili poštu iz zračne luke treće zemlje, koja nije navedena u Prilogu 6-F, radi prijevoza, tranzita ili iskrcaja u bilo kojoj zračnoj luci iz područja primjene Uredbe (EZ) br. 300/2008, imenuje za „zračnog prijevoznika tereta ili pošte koji obavlja prijevoz u Uniju iz zračne luke treće zemlje” (ACC3): (a) nadležno tijelo države članice koja je izdala svjedodžbu zračnog prijevoznika; (b) za zračne prijevoznike koji nemaju svjedodžbu zračnog prijevoznika koju je izdala država članica, nadležno tijelo države članice navedene u Prilogu Uredbi Komisije (EZ) br. 748/2009 ( 10 ), kako je izmijenjena Uredbom (EU) br. 394/2011 ( 11 ) o popisu operatora zrakoplova koji su 1. siječnja 2006. ili kasnije obavljali zrakoplovnu aktivnost iz Priloga I. Direktivi 2003/87/EZ Europskog parlamenta i Vijeća ( 12 ); (c) nadležno tijelo države članice u kojoj zračni prijevoznik obavlja većinu operacija u Uniji, ili bilo koje drugo nadležno tijelo Unije dogovorno s tim nadležnim tijelom, za zračne prijevoznike koji nemaju svjedodžbu zračnog prijevoznika koju je izdala država članica i nisu navedeni u Prilogu Uredbi (EZ) br. 748/2009.

6.8.1.2. Imenovanje zračnog prijevoznika za ACC3 u vezi s njegovim teretnim i poštanskim operacijama iz zračne luke za koju je potrebno imenovanje ACC3 (dalje u tekstu: odgovarajuće teretne operacije) temelji se (a) na imenovanju osobe koja će u ime zračnog prijevoznika imati ukupnu odgovornost za provedbu odredaba o zaštiti tereta i pošte u vezi s odgovarajućom teretnom operacijom; i (b) do 30. lipnja 2014., na „Izjavi o obvezama – ACC3” u skladu s Prilogom 6-H, kojom se potvrđuje provedba programa zaštite za točke iz Priloga 6-G. Izjavu u ime zračnog prijevoznika potpisuje njegov pravni zastupnik ili osoba odgovorna za zaštitu. Nadležno tijelo zadržava kopiju ili izvornik do datuma isteka imenovanja ACC3; (c) od 1. srpnja 2014., na izvješću o potvrđivanju zaštite zračnog prometa kojim se potvrđuje provedba mjera zaštite.

6.8.1.3. Nadležno tijelo dodjeljuje imenovanom ACC3 jedinstvenu alfanumeričku oznaku u standardnom obliku, pomoću koje se identificira zračni prijevoznik i zračna luka treće zemlje za koju je zračni prijevoznik imenovan za prijevoz tereta ili pošte u Uniju.

6.8.1.4. Imenovanje je valjano najviše pet dana od datuma kada je nadležno tijelo unijelo podatke o ACC3 u ►M17 bazu podataka Unije o sigurnosti lanca opskrbe ◄ .

6.8.1.5. AACC3, koji je naveden u ►M17 bazi podataka Unije o sigurnosti lanca opskrbe ◄ , priznaje se u svim državama članicama za sve operacije iz zračne luke treće zemlje u Uniju.

6.8.2. Potvrđivanje zaštite zračnog prometa EU za ACC3

6.8.2.1. Potvrđivanje zaštite zračnog prometa EU za odgovarajuće teretne operacije zračnog prijevoznika sastoji se od (a) pregleda programa zaštite zračnog prijevoznika, kojim se osigurava da je program odgovarajući i potpun u pogledu svih točaka iz Priloga 6-G; i (b) provjere provedbe mjera zaštite zračnog prometa za odgovarajuće teretne operacije uporabom kontrolne liste iz Priloga 6-C3.

6.8.2.2 Provjera provedbe zaštite zračnog prometa EU obavlja se na samoj lokaciji do jednog od sljedećih stupnjeva: 1. U zračnoj luci iz koje zračni prijevoznik obavlja teretne operacije prije nego što se za tu zračnu luku može dodijeliti imenovanje ACC3. Ako se potvrđivanjem zaštite zračnog prometa naknadno utvrdi da se jedan ili više ciljeva navedenih u kontrolnoj listi iz Priloga 6-C3 ne primjenjuje, nadležno tijelo ne smije zračnog prijevoznika imenovati kao ACC3 za odgovarajuće teretne operacije ako on ne dokaže da je primijenio mjere za ispravljanje utvrđenih nedostataka. 2. Na reprezentativnom broju zračnih luka u kojima zračni prijevoznik obavlja odgovarajuće teretne operacije prije dodjele imenovanja ACC3 za sve zračne luke u kojima taj zračni prijevoznik obavlja odgovarajuće teretne operacije. Primjenjuju se sljedeći uvjeti: (a) tu opciju zahtijeva zračni prijevoznik koji obavlja nekoliko odgovarajućih teretnih operacija; (b) nadležno tijelo provjerava primjenjuje li zračni prijevoznik unutarnji program osiguranja kvalitete zaštite koji je jednakovrijedan potvrđivanju zaštite zračnog prometa EU; (c) reprezentativan broj iznosi najmanje 3 ili 5 %, ovisno o tome što je veće, i sve zračne luke koje se nalaze na izvoru visokog rizika; (d) nadležno tijelo suglasno je s planom kojim se osiguravaju potvrde zaštite zračnog prometa EU za svaku godinu imenovanja na dodatnim zračnim lukama za koje će se dodijeliti imenovanje ili dok se ne potvrde sve zračne luke. Broj tih potvrda svake je godine jednak najmanje broju koji se zahtijeva u točki (c). U planu su navedeni razlozi na kojima se temelji izbor dodatnih zračnih luka; (e) sva imenovanja ACC3 završavaju istog dana; (f) ako se jednim od potvrđivanja zaštite zračnog prometa EU-a, dogovorenim na temelju plana, utvrdi da se jedan ili više ciljeva navedenih u kontrolnoj listi iz Priloga 6-C3 ne primjenjuje, tijelo nadležno za imenovanje zahtijeva dokaz o primjeni mjera za ispravljanje nedostatka utvrđenog na toj zračnoj luci, te ovisno o ozbiljnosti nedostatka, zahtijeva: — potvrđivanje zaštite zračnog prometa EU-a za sve zračne luke za koje se traži imenovanje ACC3 u skladu s točkom 6.8.2.2.1., u roku koji odredi nadležno tijelo, ili — dvostruko veći broj potvrđivanja zaštite zračnog prometa EU-a od broja utvrđenog u točki (d), za svaku preostalu godinu imenovanja ACC3. Nadležno tijelo može prihvatiti EU izvješće vrednovanja zaštite zračnog prometa subjekta iz treće zemlje za oznaku ACC3 u slučajevima kad taj subjekt obavlja cjelokupni prijevoz tereta, uključujući utovar u zrakoplov, u ime ACC3 te ako EU izvješće vrednovanja zaštite zračnog prometa obuhvaća sve ove aktivnosti.

▼M19

6.8.2.3. Kada se vrednovanja zaštite zračnog prometa EU-a ne mogu obaviti zbog objektivnih razloga za koje nije odgovoran zračni prijevoznik, nadležno tijelo može odobriti zračnom prijevozniku status ACC3 za ograničeno razdoblje koje završava najkasnije 30. lipnja 2016. U slučajevima kada se takav status odobrava na period koji je duži od šest mjeseci, nadležno tijelo mora provjeriti da zračni prijevoznik primjenjuje interni program kojim se jamči kvalitetna zaštita, a taj program mora biti ekvivalentan vrednovanju zaštite zračnog prometa EU-a.

▼M11

6.8.2.4. Ako je potvrđivanje zaštite zračnog prometa EU za ACC3 obavljeno prije 1. srpnja 2014., a nije potvrđena provedba zahtjeva iz druge rečenice točke 6.8.3.2., ACC3 mora dostaviti nadležnom tijelu dokaz o provedbi tih zahtjeva najkasnije do 1. srpnja 2014. Dokaz se sastoji od ažuriranog dotičnog dijela programa zaštite, a može sadržavati i dodatnu provjeru na samoj lokaciji.

6.8.2.5. Potvrđivanje zaštite zračnog prometa EU bilj